Foru Aldundiak bere gaitzespen irmoa adierazi du Legorretan bart gertatutako eraso matxistaren aurrean - Artikulua - Gipuzkoa ETORKIZUNA ORAIN\nForu Aldundiak bere gaitzespen irmoa adierazi du Legorretan bart gertatutako eraso matxistaren aurrean\nGertutasuna eta elkartasuna adierazi nahi dizkie erasoa pairatu duen biktimari, haren senideei eta hurbilekoei.\nGipuzkoako Foru Aldundiak, adierazpen instituzional honen bidez, bere gaitzespen irmoa adierazi nahi du Legorretan bart gertatutako eraso matxistaren aurrean. Era berean, Foru Aldundiak gertutasuna eta elkartasuna adierazi nahi dizkie erasoa pairatu duen biktimari, haren senideei eta hurbilekoei.\nEmakumeen kontrako indarkeriaren aurrean erantzun publikoa emateko Gipuzkoako protokolo instituzionalari jarraituz, Aldundiak Legorretako Udalak argitaratutako adierazpen instituzionalarekin bat egiten du. Mota horretako gertakarien jatorria gizonen eta emakumeen arteko egiturazko berdintasunik eza da, baita emakumeak kontrolpean eta mendean eduki nahi dituzten jarrera eta ideia matxistak ere. Beste behin ere, emakumeen eta gizonen arteko berdintasunaren aldarrikapenean jartzen dugu azpimarra. Emakumeen eta gizonen arteko berdintasuna, integritate fisikoa eta askatasuna eskubide bortxaezinak dira, eta eskubide horiek urratzen dituzten jokabideek ez dute inolako lekurik gure gizartean.\nGaur egungo testuinguruan, aisialdirako eta gizarte-harremanetarako aukerak berreskuratzen ari gara pixkanaka, baita jai-eremuan ere, eta bereziki garrantzitsua da indarkeria matxistaren aurkako mezua indartzea eta zabaltzea. Berriz ere irmoki adierazten dugu jarrera eta eraso matxistak ez dutela kabidarik, ez eremu horietan, ez gure gizartean. Emakumeek askatasunez gozatzeko moduko uda nahi dugu, erasorik gabe, eta halaxe adierazten dugu indar guztiarekin. Era berean, dei egiten diegu herritar guztiei indarkeria matxistaren aurka erne egon daitezen, egoera hori jasan dezaketen emakumeek gizartearen babes osoa eta konpromisoa senti dezaten.


About: Erramun Martikorena\nErramun Martikorena, goitizenez Otsobi (Baigorri, Nafarroa Beherea, 1943) artzaina eta euskal abeslaria da, musika herrikoian diharduena. Ospetsua da haren ahots ederra. 2004 urtearen hondarrean jendaurrean kantatzeari utzi zion, baina 2008az geroztik jendaurreko ekitaldietara itzulia da, bakanago bada ere.\nErramun Martikorena, goitizenez Otsobi (Baigorri, Nafarroa Beherea, 1943) artzaina eta euskal abeslaria da, musika herrikoian diharduena. Ospetsua da haren ahots ederra. 2004 urtearen hondarrean jendaurrean kantatzeari utzi zion, baina 2008az geroztik jendaurreko ekitaldietara itzulia da, bakanago bada ere. (eu)\nErramun Martikorena (eu)


Laguntzak - bilbaoDendak\nbilbaoDendak-tik gaur egun indarrean dauden diru-laguntza eta subentzioei buruz informatzen dizuegu\nENPRESAK SORTZEKO ETA MARTXAN JARTZEKO LAGUNTZAK 2018\nSortutako enpresei lehen urtean beren jarduera abian jartzeko laguntzak. 2017/09/16tik 2018/09/14ra (biak barne)\nBILBOKO ENPLEGUA SUSTATZEKO LAGUNTZA\nLangabezian eta Lanbiden izena emanda dauden pertsonen kontratazioa erraztea 2017/11/24\nEuskal herriko merkataritza sektoreko enpresa, ostatu eta ostalaritza-establezimenduen jarraipena eta hazkundea bultzatzea, egoera ekonomikoa eta enplegua sendotuz eta mantenduz eta hauen transmisioa erraztuz. 31/12/2017\nTurismo-enpresen hobekuntza bultzatzea, bezero eta merkatuari bideratutako kalitatezko turismo-eskaintza lehiakorrago bat garatuz, Informazioaren eta Komunikazioaren Teknologien (IKT) harrera eta ezarpena bultzatuz eta zerbitzu eta produktu berrien sorkuntza sustatuz. 2017/06/2\nEAEko merkataritzako saltokien modernizazioa sustatzea da, berrikuntzaren, kudeaketa-tresnen hobekuntzaren eta establezimenduen azpiegituren bidez. 2017/07/17\nEnergia eraginkortasuna 2018\nEnergiaren efizientzia eta aurrezkia bilatzen duten ekintzak sustatzea, baita EAEan kokatuta dauden instalazio eta eraikuntzetan energia berriztagarrien erabilera bultzatzea ere. 2018ko irailaren 14arte edo aurrekontua amaitu arte


Gobierno Vasco Irekia :: Euskadiko Energia Estrategiak ia 11.000 milioi euroko inbertsioa mugiaraziko du 2020. urtera arte Sartu Irekiara Pasahitza ahaztu zaizu? Berreskuratu hemen Emaila\nEuskadiko Energia Estrategiak ia 11.000… http://www.irekia.euskadi.net/eu/news/10924 berria\nAurreikuspenen arabera, energiaren aurrezpenak 5.000 milioi euroko errenta askatzea ekarriko du, gizarteko beste zeregin batzuetarako erabilgarriak izango direnak. Ia 11.000 milioi euroko inbertsioaren eragina Euskadiko BPGaren %1,6aren baliokidea izango da, eta urtean 14.000 enplegu ingururi eustea ekarriko du. Administrazioak 1.770 milioi eurotik gorako inbertsio zuzenak eta laguntzak bideratuko ditu. Garapen iraunkorra sustatuko du eta ekarpen handiak egingo dizkio gizarteari; izan ere, 2,5 milioi tona CO2 murriztea ahalbidetuko du 2020rako, 2005eko erreferentzia urtearen aldean %18 gutxiago. • Epe luzeko ikuskera garrantzi handikoa da eta energiari lotutako I+G esparruko teknologian inbertsioak bultzatuko dira, nazioartean euskal enpresak erreferenteak izatea lortzeko xedez, kalitateko enplegu egonkorra sortuz.\nBilbo, 2012ko ekainaren 7a.- Eusko Jaurlaritzak 2020ko Euskal Energia Estrategia berria diseinatu du, lehiakorragoa, hornidura segurtasun handiagoa eta CO2 gutxiko energia sistema lortzeko aurrerapausoak ematea helburu nagusia duena. Premisa horiek zenbait ekimen eta jardueratan oinarritzen dira, honako xede hauei begira: energia kontsumoa %17 murriztea, energia berriztagarrien erabilera %87 areagotzea eta gas naturala sustatzea, petrolioaren ordezkapena bideratzeko energia gisa. Horretarako, 10.710 milioi euroko inbertsioak egitea eta bideratzea aurreikusten da. Energia Estrategiaren ildo berriek energia garapen iraunkorra bultzatzen dute, XXI. mendeko erronkei begira, energia hornidura segurtasun eta kalitate handiagoz lortu ahal izateko. Horretarako, gizarte ehunaren eta enpresen ongizatearen areagotzea ekarriko dituzten ekintza eta jarduera ugari aurreikusten dira. Jarduera horiek honako hiru lehentasun hauetan oinarritzen dira: energia aurreztea, energia iturri berriztagarrien eta gas naturalaren erabilera areagotzea eta Euskadiko energia alor industriala sustatzea, Euskadira lehiakortasuna, enplegua eta aberastasuna erakartzeko gai izan daitekeen alorra denez.\n3E2020 Energia Estrategiaren helburuakEnergia eraginkortasuna ardatz nagusienetako bat da energia sistemaren eragin ekonomikoa murrizteko, energiaren prezioa altua izango den eszenatokien aurrean. 2020. urteari begira, urtean 1.050.000 tep (tona petrolio baliokide) aurreztea lortu nahi da, energia eskaria %17 gutxitzea eskatzen duena, kontsumoan dagoen goranzko joeraren aldean. Era berean, energia intentsitatea, hau da, aberastasun unitate bat ekoizteko kontsumitzen den energia kantitatea, %22 murriztuko da, kantitate bera ekoizteko.\nGas naturala da Energia Estrategiaren beste ardatz nagusi bat. Petrolioaren ordezkoa izango den energia iturri hori aprobetxatzeko sistema sendotu nahi du Eusko Jaurlaritzak, trantsizio energia garbi gisa indartzean datzana, energia berriztagarrien erabileraren nagusitasuna lortzeko bidean. Izan ere, zenbait ahalegin egingo dira honako helburu hauek lortzeko: gaur egungo energia-mixaren barruan hartzen duen %42tik %50eraino gehitzea, gasa biltegiratzeko eta garraiatzeko azpiegiturak handitzea eta Euskal-kantauriar arroan gasa natural propioaren erreserba potentzialen bideragarritasun teknikoa, ekonomikoa eta ingurumenekoa aztertzea. Hori guztia, energia kontsumoa murriztea, bertako baliabideak aprobetxatzea eta atmosferara CO2 gutxiago aireratzea diren xedeak aintzat hartuta. 2020an, helburua da CO2 gasari dagozkion emisioetan 2,5 milioi tona murriztea urtean, hots, erreferentziatzat hartzen den 2005ean erregistraturikoak baino %18 gutxiago.\nTeknologiaEnergia Estrategiaren alderdi berrienetakoa da garapen teknologikoari eta industrialari ematen zaien garrantzia. Izan ere, lehentasunezko alor berezia da, energia garapen iraunkorrean, enpleguan eta gizartearen hazkundean eragina eta isla zuzena izango duena. Etorkizuneko apustu handia da, Euskadi teknologia gune edo polo moduan agertzea, nazioartean energiaren alorreko teknologietan erreferentea izatea eta Euskadiko energiari lotutako enpresen alde teknologikoa sustatzea ekarriko duena.\nInbertsioakEnergia Estrategiak erronka handia ekarriko dio Administrazioari ekonomikoki, diru ugari mugitzeko ahalmen handia erakutsi beharko baitu. Izan ere, 10.710 milioi euroko inbertsioak aurreikusten dira: diru kantitate horretatik, %94 ekimen edo alor pribatuari dagokio eta gainerako %6a Gobernuaren inbertsio zuzenari. Zehazki, jarduera alor guztietara bideratuko den diru kopurua 7.890 milioi eurokoa da, eta garapen teknologikoari lotutako I+G esparruko inbertsioa 2.820 milioi eurokoa da. Administrazio publikoaren aldetik, berriz, 1.160 milioi euro bideratuko dira laguntzetara, proiektuak garatzeko behar diren inbertsioak sustatzeari begira. Horrekin batera, Administrazioaren eraikinak eta instalazioak energetikoki berritzeko inbertsioak bultzatu eta egingo dira, energia eraginkortasunaren hobekuntzaren eta energia berriztagarrien erabileraren sustapenaren bitartez.\nRT @osvalbuena: Estrategia Energética Vasca movilizará hasta 2020 una inversión de 11.000 millones€ http://t.co/QVsVy4z3 http://t.co/GIXK9Kcu #ModeloEuskadi” @camelajsp duela 11 hilabete\nRT @osvalbuena: Estrategia Energética Vasca movilizará hasta 2020 una inversión de 11.000 millones€ http://t.co/QVsVy4z3 http://t.co/GIXK9Kcu #ModeloEuskadi” @alaincoloma duela 11 hilabete\nRT @osvalbuena: Estrategia Energética Vasca movilizará hasta 2020 una inversión de 11.000 millones€ http://t.co/QVsVy4z3 http://t.co/GIXK9Kcu #ModeloEuskadi” @bettyboo600 duela 11 hilabete\nEstrategia Energética Vasca movilizará hasta 2020 una inversión de 11.000 millones€ http://t.co/QVsVy4z3 http://t.co/GIXK9Kcu #ModeloEuskadi” @osvalbuena duela 11 hilabete\nIgnacio Motiloak adierazi du energia geotermikoak lagunduko duela ia energia kontsumorik gabeko eraikinak lortzen 2 hilabete · 0


euskaltegiak | Atoan\nEtorri gurekin Izarbeibarrera\nNafarroako Izarbeibarreko Errobi euskaltegiko ikasleek euskaraz bizi nahi dutela esan digute bideoz.\nIparraldean, helduen euskalduntzea hori da, horretan dabiltzan «Médecins aux pieds-nus» delakoak bezala dabiltza. Euskara erakasleak oinutsik. Eta horiei honainoko ibilbidea zor diegu. — Bea Sallaberry\nEuskara erakasleak oinutsik (Han eta hemen)\nLotura Hizkuntzak ikasteko zentroen publizitatearen bilduma egin dute taller d3en. Euskaltegiak ere hor daude.\nBigarren atal bat hemen.\nBatez bestekoa: 3 (2 bozka)\nIkasle gehiago erakarri\nBai, publizitateak, bideoak eta esloganak ondo daude baina… lortuko al dute ikasle kopurua handitzea? Horregatik kezka: ezin ote dugu ezer gehiago egin euskaldunberrigaiak liluratzeko erakartzeko matrikularazteko? Seguru. — Pello Zubiria\nUstekabeko laguntza aurkitu dute Hernaniko euskaltegiek matrikulak igotzeko orduan.\nMatrikulazio kanpaina Hernanin (Argia)\nEsan digute murrizketen ondorioz zenbait euskaltegitan taldea ez dela osatuko, baina euskaltegi publikoetan tokirik ez dutenek pribatuetara jo ahal izango dute. Ez dugu euskara ikasi nahi duen inor diru faltagatik bazterrean utziko\nUrte akademikoaren aurkezpeneko prentsaurrean jaso ziren Auzmendiren hitz hauek.\nHamar irakasletik bat ez da arituko udal euskaltegietan aurten, murrizketak direla eta (Berria)\nEutsi gazte euskara ikasten\nLotura Nafarroako udalen euskara zerbitzuek urtero antolatzen dute euskara ikasten animatzeko kanpaina. Aurten gaztetasunarekin lotu dute "eutsi gazte / mantente joven" leloarekin.\nEutsi Gazte / Mantente joven\nEuskaraz ikasi gazte mantentzeko (Berria)\nLa campaña 'Mantente joven' anima a aprender euskera (Noticias de Navarra)


Itsas bazterreko espazio urbanoaren egituraketa eta eraiketa (VIII): bihotzetik apika aldenduz industriari zirrikituak egingo zizkion hiria – HiritArtea\nIkuspegi materialista eta produktibotik turismoaren ‘kultur industria’ sostengatzeko Kantauri itsasoak eta Urumea ibaiak ureztaturiko balio handiko paisaien esplotazioa premiazkoa zen Donostian, bertara heltzeko garraiobide eraginkorren laguntzaz. Itzelezko kontrakotasunak txertatuz, meategietatik itsasorako zein ibairako garraioak eta altzairuaren industria behar-beharrezkoa zuen Bilbok, ondorioz itsasadarrari eta burdinadun mendiei loturiko estetika industrial oparoa garatuz. Donostian aldiz arrazoi berberarengatik ezinbestekoa zen, esan bezala, industria begietatik ezabatzea. Hala ere, XIX. mendeko 80. hamarkadan bazen lantegirik Donostian, itsas bazterreko ur-fronteetan estilo, estetika eta funtzio nahasketa adierazkorrak suertatuz.\nIndustria gehientxoenak itsas merkataritzarekin, salerosketako produktuekin eta itsas garraioarekin elkartutako jardueretan zebiltzan. XIX. mende horretako azken urteetan fabrika handi samar batzuk udalerrian bertan hartuko dute lekua, Antiguako Benta Berrin. Lizarriturry xaboiak, Louit jangarriak, Kutz garagardoak, La Fe, La Providencia edota La Esperanza zein Rezola zementuei gas fabrika eta Tabacalera gehituko zaizkie, azken hau lehendabizi Atotxan, tren geltokiaren ondoan eta gero Amaran. Trena ere garrantzitsua zen udatiar gehiago erakartzeko eta langile etorkinak ekartzeko. 1887an Donostian funtzionatzen zuen tranbia urbanoak ere hirigunetik Pasaia eta Errenteriako zona industrialetara erraztuko zuen bidea, laster Elgoibar, Eibar eta Bilbora iritsiz. Orografiaren eraginez, hiri-guneetan sartzeko ibaiarekiko norabide paraleloak mantendu dituzte trenbideek Donostian, horrek ere espazio urbanoaren konfigurazioa zeharo baldintzatuz.\nIndustriaren hari edo gida-lerro ikusezinak\nAparatu industriala, hortaz, neurri batean inportantea izan da Donostian, nahiz eta sinbolikoki eskenatoki urbanoaren irudietan presentziarik larregi ez eduki. Oriako ibarrean adibidez papertegiek erakutsi zuten irudi homogeneoaren aldean, Donostiako heterogeneotasuna salatuko digute zenbait autore eta adituk.\nHiriko industriaren ikur inportanteenetakoak, hala ere, Urumea itsasadarraren ertzetako gas fabrika eta tabako fabrika izango ziren. Biak ere publikoak kontsideratuak, gas fabrika hiriko argiztapenaren berrikuntzari lotu zitzaion zuzenki hasiera batean. Bordier Marcet sistemaren bitartez, paretetan finkaturiko edota soketatik zintzilikaturiko ehunen bat farol zeuden jada 1861ean (1908an argiztapen elektrikoak aurrekoa ordezkatuko zuen arte). Fabrika berriaren instalakuntzak, izan ere, bizpahiru tokiren artean aukeratu behar izan zuen Urumearen bi alderdietan. Azkenean, Amara aldeko padurak aukeratu zituzten, urbanizazioaren aurreikuspenetatik erabat aldendua. Lengoaia estilistiko klasizistaren lekuko, Joaquin Lopetegik bi isuriko teilatua zuen ‘L’ antzekoa planteatu zuen, hormigoi armatuzko bobedak zituena, beste zenbait labe eta ikatza gordetzeko biltegiekin (Pasaiara heltzen zen Asturiaseko ikatza).\n1. Tabako fabrika berreskuratua (barrualdeko patioa, 2016ko argazkia).\nTabako fabrika ere XIX. mendeko azkenaldi horretan eratu zen (1878), R. Kortazar arkitektoak hamar urte lehenago eraikitako tabako-biltegia ordezkatuz. 1881eko eraikina Mauro Serret-ek proiektatuko zuen, Egia auzoko San Frantzisko pasealekuan ezarriz (Urumea itsasadarraren ertzean eta tren geltokiaren ondoan). 1913an inauguratua, fatxada esanguratsuetan eta elementu apaingarrietan ukitu plateresko zein modernistak nabarmentzen zaizkio, batik bat sarrera nagusiko portada monumentala azpimarratuz (koroa erreplublikarrak atearen goialdea presidituz). Modelo industrial petoak baino errege fabriken antzeko morfologiaz, Gipuzkoako eta, oro har, Donostiako industri ondarearen adierazgarririk esanguratsuenetako honek zehazki antolatzen zituen lanerako espazio arrazionalak, jauregi-lantegien estetika industriaren formula arkitektonikoekin elkartuz. Gaur egun, kultur eta arte-adierazpideen erakustoki izatearen funtzioaz zorionez berreskuratua, Donostian bultzatu nahi diren proposamen artistikoen proiektu zabalagoaren baitan.\nOrotara, benetan eskasak dira itsas ondoko edota ibaiertzeko lantegiak erakusten dizkiguten argazki edo margoak, kasurako Bilborekin alderatuz. Donostiaren estanpa sinbolikoetan bestelako eraikinek eta paisaiek ordezkatzen dute industria arbuiagarriaren lekua. Aitzitik, etxebizitza dotoreak eraikitzeko itsasoari lurra irabaztea ametsik errepikakorrena izaten zen, Kortazarren planoak imajinatuko ez zituen beste zabalgune proiektuak ugarituz bai itsas bazterrean eta baita hiri-paisaia esanguratsuak erakusten zituen ibaiaren ertzetan. Horietako bat Ekialdeko zabalgunea izango zen, Urumearen bokaleko ezkerraldean itsasora gerturatuz. Era berean, Amarako zabalguneak Santa Katalinako zubitik Ehungarren Urtemugako enparantzarainoko lur-sailak hartuko zituen, hain zuzen ere Santa Katalinako zubiak itsasaldean eta ibaiertzetan planteatzen ziren interbentzio urbanoen mugarri lez funtzionatuz. Urumeako ertzetako okupazioan trenbideak berebiziko garrantzia izango zuen bitartean.\nZabalgunearen eraikuntzaren bigarren fasean hiria Amara alderantz luzatuko zen Santa Katalina eta Ehungarren Urtemugaren enparantzaren artean, 1859an Amaran portua ezartzeko erreserbatuak zeuden lurretan. Ibaiaren lerrokatzearekin eta zabalera murriztearekin batera Frantziako pasealekua eratuko zuten, jauregitxo moduko eraikuntza uniformeekin inguruan lorategi-espazioak zeuzkatelarik. Linea hurbileko trenaren geltokia jarri zen ibaiaren paraleloan, zabalguneko bi etxaldeek okupatuko zuten lur-sailetan. Urte hauetako egitasmorik errepresentagarrienak ibaiertzean eta beronen bokalean urari espazioa irabazteko buruturiko obrak izango lirateke seguruenik, bai Urumearen ezkerraldeko eta eskuinaldeko Kortazarren zabalgunearen ondorengoak (Ekialdekoa, Amarakoa, Antiguakoa edota Grosekoa) erraztuko zituzten lurzoru mordoa irabaziz.\nEra berean, Udalak Urgull mendia erosi eta itsas bazterreko Paseo Berria bultzako zuen. Ekialdeko zabalguneak Urumearen eskuinaldean urbanizatuko zituen lurrek Kursaaleko zabalgunearen oinarri izango ziren, hurrengo urteetan Gros auzoko eraikuntzak bideratuz. Zabalgune txiki baina garrantzitsu honek hiria itsas bazterrarekin lotzeko zuen esangura agerian utziko du, pasarte zinez emankorretan. Urgulleko itsas bazterreko espazio naturalaren berreskurapenaz gain, aurretiaz banatutako espazioen artikulaziorako eta limiteen ezarpenerako egokiak ikusten dira parke edota lorategi erako gune publikoak, hainbat eremuen arteko erlazioak eta elkarrekintzak baldintzatuz.\n2. Donostian Urgull mendia inguratzen duen Paseo Berriaren hasiera, J. Oteizaren pieza eskultorikoa eta auto-aparkalekuarekin aldamenean.\n3. Paseo Berriaren hastapeneko gaur eguneko arkitekturak, Aquarium eraikinaren gainean.\n4. Oteizaren burdin pusketa eskalaz handituaren ikuskizuna ingurumari txit korapilatsuan.\n5. Paseo Berriko baranda eta Urgull azpiko harkaitzetako kurba uhintsuak.\n Eugenio Elgariestak proiektatu zuen hormigoi armatuzko eraikina 1921ean, Pasaiako portuko industrien eraikuntzan lan egin zuen arkitektoa. Hasieran Ategorrieta inguruan bazegoen ere (aldamenean lorategiak eta zuhaiztia zuela, jendearen aisialdirako itsas bazter horretako zonarik oparoenetakoa), Benito Kutz Strassburgoko garagardoen eta izotz fabrika Antiguara eraman zuten, industri kontzentrazio handia bertan agertu ondoren. Zeuzkan hiru gorputzei dorre adierazgarria gehitzen zitzaioan, garaiko tipologia arkitektoniko espezifikoak jarraiki. Prozesu produktiboaren beharrizanak antolaketa bertikala eskatzen baitzuen. Benta Berriko lur-sailetan etxebizitzen kokapen masiboarekin arrasto horiek guztiak desagertuko ziren, Donostiako itsas bazterreko paisaiaren presentzia fisikoak betirako ezabatuz.\n Portland zementuek planta berria jarri zuten Añorga aldean 1901ean. 1929an labe modernoak eta beste zabalgune batzuk burutuko zituzten, enpresa sozietate anonimoa bihurtzearekin batera. Lantegi eta bizi-tokiaren arteko sinbiosiaren lekuko, langileen koloniak egitura industrialekin zuen elkarbizitza ikonografia aldetik ongi adierazten zen kasu hauetan (tximiniak eta elizako kanpandorrea, batik bat, teilatuen gainetik altxatuz).\n Tren geltoki zaharra 1863. urtean eraiki zuen Letourneurek, ia hogei urte geroago konpondua. Trenbidea estaltzen duen markesina Eiffel ingeniari frantses ospetsuaren tailerrak diseinatu zuen.


Ingurumeneko Zinemaren Nazioarteko Jaialdiaren 15. erakusketa hasiko da asteazkenean | El Correo\nZurekinIngurumeneko Zinemaren Nazioarteko Jaialdiaren 15. erakusketa hasiko da asteazkenean\nIngurumeneko Zinemaren Nazioarteko Jaialdiaren 15. erakusketa hasiko da asteazkenean\nEmanaldi eta hitzaldiez gain, bisita gidatuak ere izango dira\nPAUL PICADO Lunes, 7 enero 2019, 23:03\nAsteazkenean Ingurumeneko Zinemaren Nazioarteko Jaialdiaren 15. erakusketa hasiko da. Aurten nobedade gisa Artium laguntzaile gisa arituko da, eta hori dela eta, filmak han emango dira. Dagoeneko 24 urte egon da Jaialdiak dokumentalak ematen, baina ez edozein dokumental, baizik eta ingurumena errespetatzen duen gizarte-aldaketa baten inguruko gogoeta egiteko helburua dutenak.\nJaialdi aitzindaria da eta pixkanaka ingurumena gai nagusia duen zinemaren munduko erreferente gisa finkatu da zenbait erakunderen ustez, horien artean NBE. Guztira Bartzelonako jaialdiaren 24. edizioan aurkeztutako film eta film laburren artean 9 aukeratu dituzte Gasteizko erakusketarako.\nFilmez gain, arteak ingurumen kontzientzia sortzean duen eginkizunari buruzko hitzaldi bat ere egingo da. Bestalde, astero, ingurumenarekin zerikusia duen lan bat aurkeztu eta azalduko da Artium zentroan. Bisita horietarako izena eman behar da.\nArtium zentroak ingurumenarekin zerikusia duten 3 artelan aukeratu ditu. Horrela, euskarri desberdinetan (paperez, PVCz eta aluminioz) erakusten diren hiru argazki dira. Argazkietan basoa, paisaia edo zaborra agertzen dira, eta astero haietako bat bisitatuko da. Bestalde, ingurumen-ikuspegitik egon daitezkeen aukerei buruz hitz egingo da.\nHorrela, asteazkenean eta ostiralean, Carmela Garcíak 2003. urtean izenbururik gabeko argazkia ikusgai izango da; urtarrilaren 16 eta 18an Qinqsong Wangek 2005. urtean egindakoa, Poisonous Spider izenburua jarri diona, eta azken irudia, Carlos Irijalbak 2008. urtean egindako argazkia da, Twilight 11 izenekoa.\nEuskera, Cine, Artium\nDylanen harmonika hotsa, berriro ere euskal lurraldean\nKontzertuak, tailerrak eta filmen proiekzioak, gaur hasiko den MAZ Basauri jaialdian\nKepa Sojo zinemagile euskaldunaren 'La pequeña Suiza' filma estreinatuko da gaur\nValderejoko Parke Naturaleko hegaztien kantua identifikatzeko jarduera berezia izango da bihar\nEduardo Hurtado artistaren erakusketa izango da ostegunean Artium zentroan MENDEKU BIKARIOA


Ikastaroak - Ilusionista Sozialen Mintegia Ikerketa Taldea - UPV/EHU\nIlusionista Sozialen Mintegia Ikerketa Taldea\nIlusionista Sozialen Mintegia - HASIERA\nAhozko historien inguruan\nIkasketa amaierako lanak\nFormakzioa Erakutsi/izkutatu azpiorriak\nIkastaroak Erakutsi/izkutatu azpiorriak\nIlusionista Sozialen Mintegia Ikerketa eta Formazio Talde bat da (IFT), ezin dugulako ulertu ikerketa formazio eta akzio ekintzetatik aldendurik. Zenbait unetan formazioak indar handiagoa du, edo formaziotik eratorritako ekintzek, edo ikerketa-prozesuek, baina hirurak bateratzearen alde lan egiten dugu.\nZer da IFT bat?\nIkerketa-lerro baten inguruan eratzen den ikerketa eta formazio taldea da, gai horretan ikerketa ibilbidea du(t)en irakasle batek edo gehiagok sortua. Irakasleak eta bere lerroak azpiegitura eta abiapuntua eskaintzen du ikerketa-lerro horren inguruan ikerketa proiektuak proposatzeko eta elkarren artean erlazionatzeko.\nIkerlanak eta ikaslanak egiten ari diren pertsonen arteko laguntza errazteko modu bat da, ezagutza eta jakintzak kolektiboki eraikitzeko.\nISMren kasuan, espazio eta denboretan topaketak gerta daitezen lanean dihardugu, eztabaidarako espazioak zabaltzeko eta askotariko moduetan biltzeko, irakaskuntzaren eta ikerketaren ikuspegi dialektikoan lan eginez.\nNolako formakzio-jarduerak antolatzen ditugu?\nNagusiki hiru jarduera mota antolatzen ditugu forma(k)zioari lotuak, espontaneoki sortzen diren beste jarduera batzuez gain:\nJardunaldiak eta topaketak: urtero gutxienez tankera honetako jarduera bat egiten dugu, gehienetan nazioartekoak, egoitza desberdinetan: Donostia, Sevilla, Mexiko Hiria, Galiza (A Coruña, Ferrol), Xalapa... 10-15 ordu ingurukoak izaten dira.\nIkastaroak: urtero gutxienez tankera honetako ikastaro bat antolatzen dugu, 35-100 ordu bitartekoak, eta horrez gain, beste erakunde edo pertsona batzuek antolatzen dituzten ikastaroak diseinatu eta ematen ditugu, bai aurrez aurre eta bai online.\nMintegiak: formazio behar zehatz bat sortzen denean, 4-12 ordu inguruko mintegi irekiak antolatzen ditugu: ikerketa-teknika eta tresnen ingurukoak, ikerketa etikoaren ingurukoak, unibertsitateko lan akademikoetan laguntzekoak...


Ezagutu dira 'Bertarik Bertara 2020' ekimenaren lau proiektu irabazleak - Deia\nBilbok eta Santanderrek aukeratu dituzte\nEzagutu dira 'Bertarik Bertara 2020' ekimenaren lau proiektu irabazleak\ndeia.eus 29.07.2020 | 16:40\nUztailaren 21an bilera telematikoa egin onnoren aukeratu ziren lau proiektuak. Bilboko Udala\nUztailaren 21an bilera telematikoa egin onnoren aukeratu ziren lau proiektuak.\nBILBO. Bilboko Udaleko Kultura Sailak eta Santanderreko Udaleko Santander Creativa Fundazioak ezagutzera eman dituzte 'Bertatik Bertara 2020' laguntzen programaren aurtengo edizioko lau proiektu irabazleak.\nHorrela, bada, uztailaren 21an bilera telematikoa egin on-doren, lau proiektu hauek aukeratu dira.\n'BERTATIK BERTARA 2020' PROGRAMAN AUKERATUTAKO PROIEKTUAK\n'VIENTOS DEL NORTE/ IPARRALDEKO HAIZEAK', Coro Joven de Santander kultur elkartea (Santander) eta BEHoTSIK Orkestra (Bilbo)\nProiektuak musika-ikuskizun ezezagun bat aurkezten du, musikaren haria duen historia baten bidez industria-iraultza aurkitzera daramana. Antzerki musikala, zartzuela eta folklorea uztartzen dituen ikuskizuna Santanderren girotuta dago 1892an, eta Mikel hau-rraren istorioa kontatzen du. Mikel Santanderreko badian hondoratzen den euskal arrantzaontzi batetik bizirik atera den bakarra da. Mikelek abentura ugari biziko ditu XIX. mendearen amaierako industria-gizarte hasiberrian.\nBi kontzertu egingo dira hiri bakoitzean urtearen amaieran. Kontzertu bakoitzaren aurre-ko egunean mahai-ingurua egingo da hiri bakoitzeko historialariekin, ikusleei agertokiari buruz hurrengo egunean gertatuko den guztia ulertzeko aukera emateko.\n'ENTRE HUERTAS Y HIERRO DE COLORES', Cantabria@Europa elkartea (San-tander) eta RMO Kultur Elkartea (Bilbo)\nProposamen horrek, hainbat ekintza eta topaketaren bidez, jendea diziplina arteko arteekoizpenaren errealitatera hurbiltzea du helburu. Helburua da ikastea eta ezagutza partekatzea eta artean esperimentatzea, Bilbo eta Santanderreko beste aldeak arte berritzaileenaren ikuspegitik ikusteko aukera ematen duten ibilbide batzuen bidez (espezialis-tekin batera), Bilbo Zaharra, San Frantzisko (Bilbo) eta Entrehuertas (Santander) korri-tuz.\n'CABOTAJE, FORMAS DE NAVEGACIÓN' Fluent (Santander) eta Gatzipeko Kultur Elkartea/Bulegoa z/b (Bilbo)\nProiektuak Kantauri Itsasoko portuko legatuak lotu nahi ditu, industria ondoko portu-paisaia baten gizarte-, ekonomia- eta politika-balioak aztertuz, bi hilean behin egingo den eskuhartze artistikoen, irakurketen, proiekzioen, hitzaldien eta aurkezpenen programaren barruan, okupatuko dituzten espazioekin (portuak, lonjak, itsasontziak, kaiak eta portuko instalazioak) lotura izan dezaten.\n'CUARTETO SANTANDER/BILBAO', Juan Saiz (Santander) eta Jon Urrutia (Bil-bo)\nProiektua Jon Urrutia bilbotarraren eta Juan Saiz santandertarraren arteko obra bat sortu eta eszenaratzean datza. Txirula eta saxoetarako, pianorako, kontrabaxurako eta bateriarako konposizioa sortuko dute. Pieza egin ondoren, beste interpreteekin egonaldi bat egingo dute eta, azkenik, lau kontzertu izango dira hiri bakoitzean.\nProposamen horietako bakoitzak 10.000 euro jasoko ditu, guztira 40.000 euro, entitate bakoitzak 20.000 euro jartzen baititu.\nGainera, epaimahaiak bi proiektu aukeratu ditu erreserba modura, puntuaziorik altuena lortu duten lau proiektuetaren bat ezin bada burutu.\nAlde batetik, Juan Lopezen (Santander) eta Juan Pablo Orduñez-Mawatresen (Bilbo) 'Antes del pu-ente hay una señal'. Deustuko zubian eta El Poste de Carlosen esku-hartze artistikoen proiektua da hau.\nBestalde, 'Cancha', ACAI elkartekoa (Santander) eta SC Gallerykoa (Bilbo) proiektuak bi horma-irudi margotzea proposatzen du, hiri bakoitzean bat, kirol-kantxa baten zoruan. Fermin Moreno Martín izango da hitzaldiez arduratuko den artista.\nEpaimahaiak, Bilboko Udaleko eta Santander Creación Fundazioko ordezkariek osatu-rik, proiektu horiek hautatzeko erabili dituen irizpideak honako hauetan oinarritu dira: proiektuaren kalitatea, interesa, bideragarritasuna eta berrikuntza; bi hirietako profesionalen arteko lan-sareak sortzea; proiektua bi hirietan garatzea; proposatutako jarduerekin lortuko diren ikusleen kopurua; eta finantziazio osagarriaren ekarpena.\nBilbao y Santander unirán música y revolución industrial en un espectáculo.\nNissan se queda en Cantabria y anuncia inversiones.


Metsikoan ibiliak diren guziek gogoan dute Vera-Cruz deitzen den portua. Erresumako handiena da: bainan hitsagorik guk ez dakigu, lehen behako batez untzitik ikusteko. Batere ez gintazke beraz harri harat heltzean eginak balire orduan gogoratu zitzauzkun kopla pollit hauk:\nUrrungo eltzea urhez,\nHarat gireneko lurrez.\nFamak bai handi, bainan oro gezurrez!\nEtxe guziak iphurdiz daude itsasoari, aspaldi xuritzekoak. Nun dire Eskual-Herrian maite gintuen etxe maite pollitak, izar ttiki batzu bezala mendian jarriak? Nun Eskual-Herriko teilatu gorri alegerak? Nun Eskual-Herriko athe eta leiho pherde gustagarriak? Eskual-Herrian orok iduri dute ongi-ethorri erraten dautzutela: Vera-Cruz hortarat hurbiltzean orok iduri dute aldiz: «zoaz hemendik» erraten dautzutela.\nBasoa bethe-eta behar da hustu: agur erran ginioten beraz untziko adixkide guzieri eta gure phuskak harturik abiatu ginen kanporat.\nSegurki eta halere, paperak erregelan behar dire untzi batean sartzeko, bai-eta futxo atheratzeko ere. Azpitik eta gainetik, aintzinetik eta gibeletik nola behatzen dauzuten hantxe gobernamenduko mandatariek! Ez dute segurki, itxuraz bezalakoak badire bihotzez, behar ez den bezalakorik nihor utziko herrian sartzerat,... bainan guzien buruan nahi duten guziak sartzen omen dire! Jainkoak daki nola... eta guk ere ba...\nGobernamenduko mandatari mokorren ondotik, mugazainen aldi. Nihork ez dezala kontrabandarik ereman, maguzainek ikusiko ez diotelakoan. Kukuso baten itzala ikus lezakete naski. Deusik etzaiote eskapatzen. Bainan zerbeit onik badute halere: oro ikusten dituzte eta oro sartzerat uzten zenbeit sosetan truk. Hori ez balitz, gizagaizoek ez lukete bizitzekorik. Harritzeko da gurekin ginuen katalan batek zenbat seda sartu zuen berrogoita hamar liberako batean. On da ondoko egunetan harat beharrak direnek jakin dezaten hori, bidean odol gaxtorik ez egiteko. Jakin baginu, ez ginuen hainbertze eginen guk ere...\nVeraz-Cruzen gauari buruz jautsiko denak bethi ongi eginen du adixkide bat porturat ethor-arazten badu. Han, ez ditake adixkideen gainean baizik konda. Bertzenaz, hel egin zozu begitarte hobereneko laguntzaileari, hanbat gaixto zuretzat! Beltzat eta zuriak, han oro phika bezen ohoinak dire. Gure bideko lagunetan ere batek baino gehiagok bere gostuz egia hori frogatu duelakotz, dugu hemen ezartzen, norbeiti oraino balia dakiokelakoan, bihar edo etzi.\nGuk baginuen portuan gure gizona. Ordu arte ez ginuen ezagutzen. Laster ezagutzak egin gintuen hargatik. Zer gizon on eta maitea! Hogoita hameka eta eskua badu, halako gizon bat, eskuko duenak. Aspaldi han egoki, bazakien hango gizon eta xokho guzien berri. Gure lagunak oraino portuan burua galdua ibilki, ezin antolatuz, eta gu jada han ginoazin Vera-Cruzeko karriketan ostatuari buruz, moro bekunde gaixtoko batzuen aldetik, ni erdi harritua, nere lagun gaztea arras izitua! Geroztik hameka aldiz irri egin dugu elgarrekin delako arratsa aiphatu-eta...\nEgia den bezala aithortzeko, ez ginuen hainitz behatu hango karriketako edergailueri, ez eta «Palacio municipal» eta hango eliza-nauzi guziek goresten dituzteneri. Baginuen segurki bertze egitekorik eta horri laster ohartu zitzaion gure adixkide berria: gose amikatuak ginauden. Sartu ginen beraz hiriko ostaturik handienean. Akhelarren segur naiz badela hoberik. Afariari begitarte egin giniola errateko guzurrez behar nuke mintzatu. Ez dut eginen. Egiak behar du bere bidea. Bada, urrikaltzeko litake bizpahirur egun barur litakeena, Vera-Cruzeko ostatuetan ase on bat gero egiteko inguzinan. Jesu, Maria eta Josepe! Nun ikasia ethe dute jateko moldatzen hango ostalerek! Bertzela jaten dute segurki Itsasu Elizalderat doazinek!\nOstatua laster hustu ginuen beraz, hertzeak ximur eta gure gidari maiteari milesker erranik Metsikori buruz abiatu, burdin bidez. Bederatzi orenak ziren nunbeitan, bainan aspaldi ilhuna. Ez ditake kasik sinhets zoin goiz ilhuntzen duen herri hetan, uda bethean ere. Sei orenetan egun zabala oraino, eguerditan bezala... eta handik oren laurden baten buruko ilhun tunta eta beltza.\nIlhunaren gatik, ez da hargatik hango jendea etxerat bilduko. Orduan dire-eta gehienik atheratzen beren egitekoetarat! Hala nola zenbat emazte ez ginuen ikusi bide bazterrean tratuan ari, lore saltzen gehienak, ostatutik burdin bideratekoan!\nVera-Cruzetik Metsikorat egunaz behar litake bethi bidea egin. Munduan ez ditake bide eder eta xoragarriagorik. Vera-Cruzen gaua iragan beharko batute ere, Metsikora doazinak ez dire gauaz bideari lothuko: goizean abiatuko dire. Nere parte, sekulako urrikia banuke orai, ikusiak ikusirik, Eskual-Herrirat itzultzean bederen hala egin ez banu!\nDena dela, laguna sartu zitzautan laster lotan. Haren adinak hala nahi zuen. Eta ni hasi nintzen aldeko jaun gazte batekin elekheta, erdaraz. Bai, jaunak erdaraz nere moldeko erdara batean! Geroztik aski trebatu banaiz, orduko jada banakien zerbeit, beharrarekin ikasia. Alta ahal dena zen bada nere irakaslea ere, orai ohartzen naiz! Ez nuen ba behin aditu bere koinatari erraten zangoak berotzen ari zelakotz: «Tienes los patos calientes?» Etzen dudatzen eta ez da naski oraino dudatzen haren hitzek, trufarik gabe, hau erran nahi dutela: «Hire ahateak beroak dituk!» Holako errientarekin erdara nolazpeitko bat ikasi banuen eta bidean behin edo bertze irri-egin-arazi, ez da harritzeko.\nIduri du gau bat, ezagutzen ez den bide batean, ezagutzen ez diren jende batzuekin iragaitea, ikaragarri dela. Batere. Aski da nere laguna bezala lo eta lo egotea... edo nik bezala Metsikano baten espantu ezin sinhetsieri alegi beharriak luzaturik, gogoa bertze nonbeit alhatzea. Eguna ere ethorri zen, betbetan, goizeko zeiak alderat. Oi, ordutik zer gure begien xoramendua, zer gure begien ezin amestuzko asea! Emeki ginoazin eta lasterregi halere! Hango bazter xoragarria! Hango lurraren aberatsa! Hango behi arthaldeak! Hots, bide hura, burutik bururat, egunaz egin behar litake eta urrats guziez geldituz hobeki baino hobeki ikusteko: Jainkoak lurrean egin duen xokho ederrena ez bada, ederrenetarik bat ditake segur.\nBideko hiri eta herrixkeri ez gitzaiote hainitz ohartu, deus ohartgarririk ez dutelakotz: jendea hargatik hurbildik ikusi ginuen. Eskual-Herrian, guziz igande arratsaldetan, gazte frango geltokirat (edo garalat) badoa nor ikusiko duen iragaiten. Metsikorateko geltokietan, herri osoak ikusten ditutzu bilduak: zahar eta gazteak han dire azkeneraino, batzu bere laneko soinekoetan, kasik athorra has, bertze batzu errege bezala jauntziak, oltzadarrak dituen kolore guziak jauntzietan eta... begitartean. Hemen hirietako neskatxak berak ez du hango atsoak bezenbat irin mateletan ezartzen: ikusi ez baginu, ez ginuen sinhetsiko. Alta ez dire ba laka bat irinekin ere hainitz xurituko! Horiek oro zertarat heldu dire geltokietarat? Ez dakigu, bainan dudarik gabe bertze egitekorik ez dutelakotz. Korbotza baino alferrago da hango jendea.\nZerk gaituen bada bide hartan xoratu galdetuko duteneri, ihardetsiko dugu hitz batez: bazterrak. Bazterra da ederra. Zabala eta aberatsa, gizonak asma detzazken lore, belhar, landare eta zuhaitz mota guziekin.\nOndikotz, atsegin guziek badute beren neurria eta edertasun horiek guziak utzi gintuen lurreko ola zahar batzuen artetik geltoki eder batean sartzeko. Metsikon ginen, bidean hamazazpi egun emanik, hemezortzigarren goizean. Biderat, ethorriak han gintuen bi adixkide, Jean Pierre Hiribarren eta Carlos Berriozabal.\nAgur, adixkideak  Ongi-ethorri... Eta hats-hartzeko astirik gabe, beibil batean ferrindin baginoazin karrikaz karrika gure egoitza berriari buruz. Andere Berriozabal athean zagon, noiz ethorriko ginen, bi hirur alaba maitagarriekin: eta aldean bi Uztariztar, Edmond Detxart Portueneko semea Thérèse Hiribarren jaun notariaren alabarekin. Agurrak laster egin gintuela bixtan da. Andere Berriozabal zen gure begitartea luzatzen hasia zela ohartu... edo guk ginuen mahainetik heldu zen usain gozoa usnatu? Denboraren buruan ez dakit. Dakitana da hautuzko gosari batetarik, etxeko xakurrak etzuela egun hartan ondar handirik milikatu. Irriz zauden bazterretik gure adixkide guziak: ez ginen batere ahalge hargatik, andere Berriozabalen etxea etxe bat baita ahalgetu behar ez dena, hain dire Berriozabaltarrak bihotz on ideki eta zabaleko jendeak. Geroztik etxe hortan egin dut hameka gosari, bazkari eta afari: bat ez dut lehen hori bezala gogoan atxiki. Egia erran ez da harritzeko: bezperan hain afari hitsa egina ginuen Vera-Cruzen.


DBH 2-K IRTEERA URDAIBAIRA | Maria eta Jose IkastetxeaMaria eta Jose Ikastetxea DBH 2-K IRTEERA URDAIBAIRA – Maria eta Jose Ikastetxea\nHasiera › BERRIAK › DBH_B › DBH 2-K IRTEERA URDAIBAIRA\nJoan den maiatzaren 20an DBH 2. mailako ikasleak Urdaibaira joan ginen gure 3. hiruhilabeteko txangoa egitera. Zumaian giro lainotua utzi arren, han eguraldi eguzkitsua izan genuen egun osoan zehar eta hori garrantzitsua izan zen gure ur-aktibitateak egin ahal izateko.\nLehenik eta behin kanoan ibili ginen paraje zoragarri hartan eta ondoren “stand up paddle”-ean aritzeko parada izan genuen. Gehienontzat aurreneko aldia izanik, asko gozatu genuen kirol honetaz. Egun ederra izan zen benetan!


kritiken hemeroteka » “Abuztuaren 15-eko bazkalondoa”\n« Zergatik panpox | Herrian gara bizi »\nAbuztuaren 15eko bazkalondoa / Jose Agustin Arrieta / CECA (GAK), 1979\n“Abuztuaren 15-eko bazkalondoa” Fernando Irigoyen / Zeruko Argia, 1979-12-16\nSeminarista baten memoriaren joan-etorriak —1965eko abuztuaren 15eko bazkalondo sargoritsuan— dira nobela zertzen dutenak. Mutilak hamasei urte ditu eta bere aita-amekin eta bi arrebekin dago Donostiako “31 de agosto” kaleko bere etxeko sukaldean: familia euskalduna, abertzalea eta, noski, kristaua. Emaztekiek ontziak garbitzen eta erretiratzen dituzten bitartean, aita mila aldiz entzundako gerra denborako istorioak kontatzen hasi zaio semeari. Gero kantuz arituko dira denak batean, eta, azkenean, neskek, godalet dantza ere egingo dute. Dena.\nTartean, apaizgaiaren memoria, kurri. Oroitzapen horiek bere biziaren berri emango digute. Eta, aldi berean, garai hartako —alegia, Franco firme zegoen denboretako— gisa horretako familia, jende, edo mutiko baten bizigiro intimoarena ere. Hala, zenbait oroimen obsesiboak dira eta, horretxegatik, burutik alde egin erazten zaie: arratsalde guztia kostatuko zaie argi (?) manifestatzen. Gogorazio hauen burutaratzeak, joateak, itzultzeak eta elkarren artean trabatzeak harrigarriki emanak daude.\nNobela-estruktura mota hau “Ulises”ean introduzitu zenetik honerako arrunta bihurtu baldin bada ere, ez da inondik ere mekanikoa gertatzen, benetako egiatasunezkoa baizik. Egiatasun hori egilearen maisutasun literarioak lortu du.\nEta badakit orain esango dudana haundia dela baina konbentzitua nago ez dudana esageratzen: ez dut uste halako anbizio eta halako fakultateak erakusten dituen nobelarik idatzi izan denik, euskaraz.\nApuntatu dudan memoriaren funtzionamenduaren estudioa, ebokatzen diren eszenen eta pertsonen detaile-aberastasuna (euskal nobeletan ematen izaten den ez bezalakoa: hemen egileak ez du deskripzioetatik ihes egiten); sinboloen eta irudi konparatiboen erabilpena eta errepikapena: sukaldeko ate zabaldu / itxia, eper presoa, nobiaren jantzi edo arrebaren painelu zuri / zikinduak; Lartaun; Lastur-ko zezena, “Azor” yatearen “karel gora eskuragaitzak”, aliterazioen enpleoa (obsesioak markatzeko: “sargori lekatsu, likits, birrintzaile…”). Askotan irudi du poema bat, nobela bat baino. Prozedimendu literario guztietaz arretaz hitzegiteko uste dut hau ez dela leku. Gure errebista kulturaletan hitzegingo dela espero dut: benetako kritika literario bat merezi duen lana baita nobela hau.\nNobelaren anbizioa aipatu dut. Zertarako? Zein izan da egilearen asmoa? Nire ustez, diktadurapean errepresioa eta manipulazioa (politikoa eta erligiosoa) pertsonen maila intimoenetaraino (bizitza famillarra, sentsualidadea…) nola sartzen ziren, erabat nahasi arte, deformarazi arte mostratzea. Giro hura bizi izan duten guztiak, liburua estimatuko du, emozionatuko da, lagunduko dio.\nHori bai, ongi ulertu baldin badut, bukaerarekin ez nago hain konforme: Franco-ri buruz hainbeste insistitzea… Eta Eliza bera?\nNobela honek, nere ustez —egilearen lanaren seriotasunaz eta kalitateaz— euskal nobelak irakurtzen dituztenen esigentzia-maila altura haundi batean igo araziko duela berrepikatu ondoren (esate baterako, eta Saizarbitoriak berak nonbait enpleatu izan duen espresioa erabiliz, “100 metro” tebeo bat da honen aldean; eta adibidea apropos jartzen dut, beste alde batetik ahaidetasun bat ikusten baita bien artean), liburuaren alde pobreena aipatu behar dut: Arrieta dialektoetara joaten da hitz bila (Miranderen “haur besoetakoa” gogoraraziz, hitz baxenafarrak, suletinoak, lapurtarrak, bizkaitarrak… aurkitzen ditugu) inkoherentzia eta artifizialtasunezko sentsazioa emanez. Badirudi, eta ikastolek eta “Saioka”k oinarri bat jartzen ez duten bitartean, euskal idazle batek hizkuntza koherente eta “natural” bat lortzeko daukan bide bakarra erdaratiko prestamoak hartzea dela. Hitzegiaren asuntoaz landara, bazilazioak ere ikusten zaizkio, zenbait adizki sintetikoren abusoa…


Eredu pedagogikoa - Kristau Eskola\nKurrikuluma eta konpetentziak\nInteresgarria den dokumentazioa\nKRISTAU ESKOLAk bere eredu pedagogikoarekin bilatzen duen lehen helburua hezkuntza bikaintasuna da. Lortzeko, hezkuntza egitasmo aurrerakoi bat jartzen du abian errealitatearekin kontakturik galdu gabe. Etorkizunera bideratutako egitasmo bat da, euskal gizarteak eta munduak dituen beharrak antzematera bideratuta, hauei aurre hartu eta erantzun hoberenak emateko asmoz.\nProiektuak bizia iraun behar du, etengabeko hobekuntza batean, eta bertan denak parte hartu eta partekatu ahal izan behar dugu, zentro bakoitzaren errealitateak bere tokia izan behar dutelarik. Gure inguruko praktika onenak aztertu behar ditu proiektuak, baita mundukoak ere, gure behar eta errealitateei egokitzeko.\nProiektu handia da, anbizio handikoa, bikaintasuna bilatzen duena… eta hori lortzeko oinarriak zientifikoak izatea beharrezkoa da. Etengabeko hobekuntza: PLAN (planifikatu), DO (egin), CHECK (egiaztatu) y ACT (jardun).\nProiektuaren barruan denok izan behar dugu tokia eta denok parte hartu ahal izan behar dugu. Proiektu bateratua da gure ikastetxe guztiak bikaintasuna bila dezaten bakoitzaren beharretara eta errealitatera egokituz


Errehabilitazio efiziente eta adimendunaren gaineko tailerra, hilaren 21ean : Oarsoaldeko Hitza\nErrehabilitazio efiziente eta adimendunaren gaineko tailerra, Oarsoaldeko herrietan\nTailerraren helburua, araudiaren, laguntzen eta diru laguntzen gaineko informazioa eman, bizilagun komunitateei erabakiak hartzen lagunduko dien metodologia azaldu eta Oarso Hiru-R enpresa-iniziatiba azaltzea da.\nOstegunean izango da tailerra.\nErrehabilitazio efiziente eta adimendunaren gaineko tailerra antolatu dute hilaren 21ean Reina aretoan 19:00etatik 20:00etara. Tailerraren helburua, araudiaren, laguntzen eta diru laguntzen gaineko informazioa eman, bizilagun komunitateei erabakiak hartzen lagunduko dien metodologia azaldu eta Oarso Hiru-R enpresa-iniziatiba azaltzea da. Oarsoaldeko eskualdeko enpresa talde batek osatzen du Oarso Hiru-R taldea, eta zerbitzu integralak eskaintzeko batu dira: kontsumoak monitorizatu, fatxadak eta estalkiak isolatzea, fotovoltaikoa, eskari elektrikoaren kudeaketa, familien ahalduntze energetikoa edo ibilgailu elektrikoen kargarako zerbitzuak eskaintzen dituzte.\nBost lantegik osatzen dute taldea eta 70 langiletik gora dituzte.\nTailerrean parte hartzea doakoa eta irekia da, eta Errenterian egin ondoren Lezon egingo dute hilaren 23an Kultur Etxean; Oiartzunen hilaren 28an, udaleko pleno aretoan; eta Pasaian hilaren 30ean Donibaneko Kulturguneko Komunikazio aretoan. Hiru herri horietan ere 19:00etatik 20:00etara izango dira tailerrak.


La Rigadako Kultura Etxea eraberrituko du Muskizko Udalak ~ Blog de Petronor\nLa Rigadako Kultura Etxea eraberrituko du Muskizko Udalak\n14.3.18 Olaia Saralegi No hay comentarios\nLa Rigadako Kultura Etxea eraberrituko du Muskizko Udalak. La Rigadako erakin honetako hainbat zatitan mantentze lanak egingo dira, azken urte hauetako kalteak konpontzeko. Orotara, 50.000 eurokoa da eraberritze lanetarako aurrekontu osoa.\nBitrans izeneko udalerriko enpresak garatuko ditu eraberritze lan hauek: beheko solairuko sei leiho zabalen aldaketa, ate nagusia eta biltegiko atea aldatzea, fatxada margotzea eta eraikinaren barruan hainbat konponketa egitea.\nEgingo diren lan hauek apirilean hasiko dira eta udarako amaituak egotea espero da, herritarrek abuztuaren erdialdean ospatzen diren La Rigadako jaietan erabili ahal izateko.\nLa Rigadako Kultura Etxea.


Eta eguna gau bilakatu zen... Talesek iragarria? - ZientziaEus\nEta eguna gau bilakatu zen... Talesek iragarria?\n2014/11/01 Querejeta, Miguel - Astronomiako Max Planck Institutuko ikertzailea Iturria: Elhuyar aldizkaria\nDuela 26 mende, gerra bizi eta parekatu bat ari zen gertatzen Asia Txikian, lurraldearen agintea lortu nahian. Bost urteko guda baten ondoren, bi armada lehia handiko borrokaldian murgilduta zeudelarik, gertaera miresgarri bat jazo zen: bat-batean, eguna gau bihurtu zen, eta arratsaldea hiru minutuz zeru izartsu bilakatu. Garai haietan, uste zuten eklipseak jainkoen haserre-adierazpen zirela, eta, fenomeno astronomiko ikusgarri haren ondorioz, bi aldeek gudari bukaera ematea erabaki zuten, eta bake-ituna berehala sinatu. Herodotok Historiak liburuan kontatzen digu hori guztia, eta gaineratzen du Tales Miletokoak iragarri zuela eguzki-eklipse hura. Baina, posible al da hori? Egin al zezakeen Talesek horrelako iragarpenik?\nTxinatarrek eta beste zenbait zibilizaziok uste zuten dragoi bat (edo antzeko munstro bat) Eguzkia jaten saiatzen ari zela eguzki-eklipseetan. Herensugea uxatzeko, zarata egiten zuten, eta geziak jaurtitzen zituzten zerurantz. Irudian, XVI. mendeko Astronomicum Caesareum liburuaren azala, zeinetan argitzen baita eguzki-eklipseen jatorria Ilargiaren itzala dela eta ez dragoiaren gosea. (Peter Apian: Astronomicum Caesareum. Ingolstadt, 1540).\nEguzkia jaten duen herensugea\nZeruan gertatzen denari adi egon ohi gara gizakiok antzinatik, helburu praktikoek mugiarazita bada ere: euria egingo ote duen, eguzki-izpiak zerbait berotzeko erabil ditzakegun... eta, dudarik gabe, fenomeno astronomikoak ere gure arretaren helburu izan dira. Zibilizazio primitiboen ikara sortzen zuten gertakizun zerutar nagusiak dira eklipseak, eta, horien artean, eguzki-eklipse osoek eragiten zuten hunkipen handiena; hortaz, ulertzekoa da fenomeno horiek erregistratzeko eta iragartzeko grina.\nEsaterako, txinatarrek sinesten zuten herensuge bat Eguzkia jaten saiatzen ari zela eguzki-eklipseetan, eta uste zuten danborra jotzea, oihukatzea eta zerurantz geziak jaurtitzea beharrezkoa zela dragoia uxatzeko. Hori dela eta, ezaguna da Hsi eta Ho, enperadore txinatarraren astronomoen istorioa. Badirudi bi astronomook denbora gehiegi ematen zutela edaten, zeruan gertatzen zena erregistratu beharrean, eta eguzki-eklipsea gertatu zela haiek inolako igarpenik egin gabe. Hutsegite haren ondorioz, enperadoreak erabaki gogorra hartu zuen: astronomoei burua moztea.\nSarreran aipatzen genuen eklipseak ere ondorio garrantzitsua izan zuen, politikoa, kasu hartan. Asia Txikian, Anatoliako penintsulan, gertatzen ari zen gerrari bukaera eman zion eguzki-eklipse hark, bai babiloniarrek, bai greziarrek, txinatarren antzera, eguzkiaren desagertzea seinale txarra zela baitzioten. Honela kontatzen digu hori guztia Herodotok:\n“(...) eta mediarren artean bost urteko gerra izan zen; hauetan, sarri, mediarrek garaitu zituzten lydiarrak eta, sarri, lydiarrek mediarrak; eta gauezko borrokaldiren bat ere egin zuten. Eta gerra berdinduta burutzen zutela, seigarren urtean gatazka sorturik, borroka bizian eguna gau bilakatzea egokitu zitzaien. Egunaren bilakaera hau gertatuko zela Thales Miletoarrak joniarrei aurrez iragarria zien, gatazka izan zeneko urtemuga ezarriz. Baina lydiarrek eta mediarrek, eguna gau bihurtzen ikusi zutenean, gatazka eten eta elkarrekiko bakea egiten ahalegindu ziren.”\nTales Miletokoa (K.a. 624-546). Ernst Wallis-en ilustrazioa (1877). Arg. Wikipediatik aterata (Creative Commons)\nHistorialari greziarrak jakinarazten digu ezen, bakea sinatzeaz gain, ezkontrukea eta bestelako errituak ere egin zituztela, hain handia izan omen zen eklipseak eragindako beldurra:\n“Egin ere, herriok heleniarrek ohi dituzten zinak egiteaz gainera, beso-azalean ebaki bat egin eta elkarren odola miazkatzen dute.” (Herodoto, Historiak, I.74)\nGaur egun, jakin badakigu eklipse hura K.a. 585eko maiatzaren 28an gertatu zela. Eklipseak Anatoliako penintsula zeharkatu zuen, eta eklipse osoa arratsaldean izan zen ikusgai Halys ibaiertzean (gudalekua), hiru minutuz Eguzkia guztiz estali baitzen eta koroari eta gau izartsuari bide eman baitzion. Hortaz, eta garai hartako superstizioak kontuan hartuta, litekeena da guda betean gertatutako Eguzkiaren desagertzeak bi aldeen arteko bakea eragin izana, Herodotok kontatzen digun bezala.\nHala ere, Herodotok beste zerbait gaineratzen du: Talesek eklipsea iragarri zuela, “gatazka izan zeneko urtemuga ezarriz”. Hasteko, esaldia arraro xamarra da, eklipse bat iragartzean egun zehatza ere jakin dezakegulako; berez, ez dauka zentzu handirik eklipsea zein urtetan gertatuko den aurrez esateak. Nolanahi ere, garrantzitsua da kontuan izatea Herodotok eklipsea gertatu eta ehun urte geroago eman zuela gertakariaren berri, eta, horregatik, ez da harritzekoa xehetasunak zertxobait eraldatzea komunikatze-prozesuan. Dena dela, historialari gehienek ontzat hartu dute Herodotoren esaldia, eta Tales Miletokoak eguzki-eklipsearen gertaera iragarri zuela jasotzen dute hainbat eta hainbat liburu eta artikuluk.\nTales, filosofo eta zientzialaria\nPertsonaia bitxia zen Tales. Filosofo gisa ezaguna, presokratikoen taldean sailkatu ohi da, eta pentsamendu arrazionalari bide eman zion Kristo aurreko seigarren mendean. Talesek uraren garrantzia azpimarratu zuen, ἀρχή (arkhe) edo printzipio bezala ezarriz, eta proposatu zuen mundua urez betetako disko bat zela. Badirudi despistatu xamarra ere bazela Tales, eta, kontatzen dutenez, gau izartsu batean zerura begira paseatzen ari zela putzu batera erori zen, eta ingurukoen barrea eragin zuen.\nTales Heladeko zazpi jakintsuetako bat zen. Lehen espekulazio filosofikoetan parte hartzeaz gain, zenbait lorpen ikusgarri ere egin zituen. Ezagunena eta garrantzitsuena, segur aski, Egiptoko bidaian egindakoa da; orduan, piramideen altuera kalkulatzea lortu baitzuen, haien itzalen luzera neurtuz. Ideia nahiko erraza da, proportzio-kontzeptuan oinarritua: eguzki-izpiak lurrazalera paralelo ailegatzen zaizkigunez, bi objektu bertikalen itzalen arteko proportzioak objektuen arteko altueren proportzio bera izango du. Beraz, erreferentziazko makila edo zutabe baten altuera eta haren itzalaren luzera ezagunak izanik, piramide baten itzalaren luzera neurtu baino ez dugu behar piramidearen altuera kalkulatu ahal izateko. Gaur egun, geometria-kontzeptu horri “Talesen teorema” deritzo.\nTalesek piramideen altuera neurtzeko erabili zuen metodoa, gaur egun Talesen teorema izenez ezaguna. Eguzki-izpiak paralelo ailegatzen zaizkigunez, piramidearen eta zutabearen altuerek proportzio bera gordeko dute haien itzalekiko, une berean neurtzen baditugu. Hortaz, a = b x c/d eginda kalkula dezakegu piramidearen altuera. Grafikoa: Miguel Querejeta.\nEgiptora egindako bidaian, Babilonia ere zeharkatu zuen Talesek, eta hango jendearekin nolabaiteko ezagutza-trukea egin. Eta horrek gure eklipse famatura eramaten gaitu bueltan. Ez dakigu zehazki zer ikasi zuen Talesek Babiloniako astronomoengandik, baina egia da haiek ezagutza sakona zutela eklipseei buruz. Esaterako, garai hartan, babiloniarrak gai ziren, zikloei esker, ilargi-eklipseak iragartzeko, eta bazuten gutxienez bost mendetan zehar bertatik ikusitako eklipseen erregistro zehatza. Hortaz, aro garaikidean, honela azaldu izan da Talesen iragarpena: Babilonian ikasi zuen eklipseak nola kalkulatu, eta, jakintza hori erabiliz, arrakastaz iragarri zuen 585eko fenomeno ikusgarria.\nHalere, ez dezagun ahaztu gerrari bukaera eman zion eklipsea eguzki-eklipsea izan zela, eta ez ilargi-eklipsea. Historialari garaikide gehienek ez dute kontuan hartu xehetasun hori, baina, astronomikoki, ez da inola ere gauza bera. Izan ere, badirudi K.a. seigarren mendean babiloniarrak artean ez zirela gai eguzki-eklipseak iragartzeko. Dena dela, azalduko dugun bezala, eklipsearen ezaugarriak direla eta, Talesek inola ere ezin izan zuen iragarri Halys ibaian eguzkia desagertuko zenik, ezta babiloniarren jakintza aplikatuz ere.\nSalto bat egin dezagun orain, eta saia gaitezen ulertzen, gaur egungo ikuspuntutik, eklipseak noiz eta nola gertatzen diren. Lurrak urtean behin burutzen du bira Eguzkiaren inguruan, eta Ilargiak Lurraren inguruan, hilean behin. Mugimendu horien ondorioz, gerta daiteke Ilargiak Lurraren itzala zeharkatzea, eta, orduan, ilargi-eklipsea gertatuko da; litekeena da, orobat, Ilargiaren itzalak lurrazala ukitzea, gure ikuspuntutik Eguzkia estaltzea, eta eguzki-eklipsea gertatzea. Hortaz, Lurraren eta Ilargiaren orbitak plano berean kokatuta egongo balira, ilargi-eklipseek hilero gertatuko beharko lukete (Ilargia betea dagoenean), eta gauza bera eguzki-eklipseekin (eklipse bat hilero). Baina orbitak ez daude zehazki plano berean, bien artean 5º inguruko aldea baitago, eta, horregatik, ez ditugu horren sarri ikusten eklipseak. Eguzki-eklipseetan, gainera, Ilargiak proiektatzen duen itzala hain da estua, non lurrazaleko eremu txiki batean baino ezin baita ikusi eklipse osoa, 100-200 km inguruko zabalerako banda batean.\nIlargi-eklipsea eta eguzki-eklipsea (irudian ez daude eskalan). Irudia: Elhuyar Zientzia eta Teknologiaren hiztegi entziklopedikoa.\nAipatutako orbiten arteko inklinazioa dela medio, eta Lurrak Eguzkiaren inguruan egiten duen mugimenduaren ondorioz, urtean bitan baino ez dira posible eklipseak, eklipse-urtaro gisa ezagunak diren garaietan. Esaterako, 2014. urtean, apirilean eta urrian bakarrik gerta zitezkeen eklipseak; hurrengo urtean, 2015ean, martxo-apirilean eta irailean izango dira eklipse-urtaroak (urtez urte, pixkanaka aurreratuz doaz urtaro horiek, orbiten orientazio erlatiboak ere astiro aldatzen direlako). Beraz, eklipseen behaketa eta erregistro behar bezain luzea aurrean izanda, ez da gauza zaila ondorioztatzea haiek eklipse-urtaroetan baino ez direla gertatu; gainera, eklipseak sistematikoki ilbetean edo ilberrian izaten direla jakinda, urteko egun gutxi batzuetan bakarrik izango dira posible eklipseak.\nEguzki-eklipse bat, 1999ko abuztuan Europan ikusitakoa, hain zuzen. Irudian, koroa hauteman daiteke: eguzki-atmosferaren eskualde hori eguzki-eklipse osoetan baino ezin da ikusi. Arg. Fred Espenak, NASA\nEklipse-urtaro horiek ondo ezagutzen zituzten babiloniarrek; baita Talesek ere, segur aski. Baina, horien bidez, eklipse bat gertatzeko probabilitatea iragar dezakegu; besterik ez. Ilargi-eklipseetan, ez da harritzekoa iragarpen “itsu” horrek eklipse ikusgai baten iragarpenera ematea, ilargi-eklipseak gaua den Lurreko eremu osotik ikus baitaitezke. Eguzki-eklipseen kasuan, ordea, zailagoa da iragarpen itsu horrekin asmatzea, eta eguna gau bihurtzea benetan mirarizkoa izango litzateke, probabilitatea bat mila artekoa baita!\nHala ere, badira eguzki-eklipseak iragartzeko metodo batzuk, baita ilargi-eklipseak zehazki iragartzekoak ere. Gaur egun, ordenagailuekin kalkulatzen ditugu eklipseak, alegia, elementu orbitalak erabiliz. Baina babiloniarrek, eta beste zenbait zibilizaziok, errepikapen-zikloak identifikatu zituzten; ezagunenak Saros du izena: 18 urte, 10 egun eta 8 ordu igaro ondoren oso antzeko ezaugarriak dituen eklipse bat gertatzen da.\nDena dela, ziklo hori ez da hain baliagarria eguzki-eklipseak iragartzeko, 8 orduko aldea dela-eta eklipsea geografikoki 120º inguru desplazatua egongo baita: Talesen eklipsearen aurrekoa, Saros zikloan, adibidez, Ozeano Atlantikoaren erdian izan zen ikusgai. Askoz baliagarriagoa da Saros hirukoitz edo Exeligmos izenez ezagutzen den errepikapen-zikloa: 8 ordu horiek pilatu egiten direnez, ia posizio berean gertatzen da hirugarren eklipse hori, 54 urte iragan on doren.\nTales eta eklipsea\nAzaldu dugunaren ondorioz, zenbait autorek proposatu dute Talesek Exeligmos zikloa erabiliko zuela agian. Litekeena da 54 urte lehenago gertatu zen eklipsearen berri izatea Miletoko jendeari entzunda edota Babiloniako erregistroetan irakurrita, eta, horretaz baliatuz, Exeligmos zikloa erabiltzea eklipse osoa iragartzeko. Baina, berriro ere, hipotesi horrek eragozpen handi bat dauka: Asia Txikitik ikusita, esan genezake 585eko eklipsea salbuespena dela, eklipse osoaren ibilbidearen bukaera tokatu baitzen han. Exeligmos zikloaren ondoren gertatzen den eklipseak ia ibilbide bera deskribatzen du geografikoki, baina desfase txiki bat egoten da, eta horrek eragiten du eklipsetik eklipsera ibilbidearen muturra desplazatzea. Hori aintzat hartuta, kalkula daiteke ezinezkoa dela zikloaren aurreko eklipsea Mileto ingurutik ikustea; horregatik, kasu berezi hartan, Talesek ez zuen ziklo hori aplikatzeko modurik.\nK.a. 585. urteko eguzki-eklipsearen ibilbidea. Asia Txikian tokatu zen bukaera. Hori aintzat hartuta, kalkula daiteke ezinezkoa dela zikloaren aurreko eklipsea Mileto ingurutik ikustea. Arg. Fred Espenak/NASA/GSFC\nHortaz, gure filosofoak ezin izan zuen metodo ziklikoa erabili eklipsea iragartzeko, sarritan argudiatu den bezala, aurreko eklipseak ez baitziren ikusgai izan Lurreko eskualde hartatik. Edo, hobeto esanda, 585ean Asia Txikitik ikusitako eklipsearen ezaugarri bereziak direla eta, Talesek ezin zuen izan, metodo zikliko batez baliatuz, eguzki-eklipse osoa gertatuko zelako segurtasuna. Horrek esan nahi du ezen, joko bagenu Talesek ziklo horietako bat erabili zuela, ulertu beharko genukeela zoriz asmatu zuela iragarpena (zorte galanta izan zuen filosofo joniarrak!), eta ez genuke metodo zientifikotzat hartu behar.\nHala ere, gogora dezagun gertaera historiko hura jazo eta ehun urte geroago eman zuela Herodotok haren berri, eta baliteke ahozko transmisio-prozesuan informazioa aldatu izana. Adibidez, litekeena da garai hartan Talesek zenbait ilargi-eklipse zehazki iragartzea, errepikapen ziklikoak erabiliz, babiloniarrengandik ikasita edota filosofoak berak ondorioztatua. Gainera, esan bezala, Talesek segur aski jakin bazekien ilargi- eta eguzki-eklipseak urteko garai zehatzetan baino ezin direla gertatu, eta, horretan oinarrituta, ez da harritzekoa Talesek agintari lidiarrei ohartarazi izana eklipse-urtaroa zela. Batek daki borrokaren erdian, eguna gau bilakatu zenean, norbaitek Talesen hitzak gogoratuko zituen, eta gerra luze hari bukaera eman zion eklipseak Talesi ere betiko ospea ekarri zion.\nHerodoto: Historiak, Bilbo: Klasikoak (itzulpena: Josu Naberan), 1997.\nQuerejeta, M.: ”On the Eclipse of Tales, Cycles and Probabilities”. Culture and Cosmos, 15 (2011).\nSteel, D.: Eclipse, Londres: Headline, 1999.\nAdi apirileko eklipseari!\nEguzki-eklipsea Europa gainean


Egunkaria aurrera » Ezin da atzera egin\n2015, abenduak 6\nBeatriz Zabalondo (BERRIA Taldeko lehendakaria)\nGazte hankagorriak ginen gehienok, eta ofizioaren jabetzaz baino gogoz eta determinazioz aritu ginen gehiago. Bakoitzak apustu pertsonal handia egina zuen proiektu haren alde: hasi kontseilariekin eta segi langile xumeenekin… Proiektuaren buruan zeudenek nolako zama zeramaten ez zen erraza antzematen. Baina inor baino gehiago baziren haiek proiektu ongi egin eta definituaren aldeko. Kontua aurrera egitea zen, eta denok eman genuen geneukan guztia.\n« Bisioa Eskerrak emateko eguna »


Batzuk daude bide orri hau garatzeko laguntza dezakezu\nBird checklists: etengabe naiz banaketa datuak lanean. duzu zuzenketak edo irudiak jartzen bada dagoeneko dagoen batean checklist, edo checklist egin eskualdeko berri bat dagoeneko estalita egiteko, maitasuna dituzun entzun dut.\nLife-historia datu-basean: bat orri gain, hurrengo hegazti bizi-historiari buruzko informazioa izango da. hasi naiz enbragea tamaina, inkubazio-aldia, biziraupen-tasa, eta abar biltzen, batez ere, North American hegazti, baina oraindik bide luzea hegazti guztiak betetzen joan. informazio guztia egin dezakezula bizi-historiari buruzko ematea asko estimatzen da.\nTranslations: Web gune honek dagoeneko eskuragarri hainbat hizkuntzatan, eta I am beti interesa berriak gehitzeko. te interesa beste itzulpen bat eman nahi izanez gero, bidali nahi dut bat Excel fitxategia leku hau (6000 hitz ditu testu). ere naiz beti beste hizkuntza batzuetan sinonimoak hegaztien bila.\nnahi duten guztientzat ere lagundu Avibase eraikitzeko nire urteetan eskertu nahi nituzke. aukeratu egin nuen, baina ahalegin guztiak ahalik eta guztiok lagundu dit zerrenda, beherago Barkatu lehenago I, inori ahaztu que tengo dezaketen izenak ipintzeko. atsegin handiz egingo dut zure izena gehitu zurekin harremanetan me bada. Beste alde batetik, edozein arrazoigatik badu, zure izena ez zerrenda honetan agertzen, please ere iezadazue jakin nahi duzu.\n* Berezia zergadun ematen duten informazio-kopuru handia adierazten\nAvibase bisitatua izan 344.279.600 aldiz 24 Ekaina 2003tik. © Denis Lepage | Pribatutasun politika Orrialde honen itzulpena izan zen Google itzulpen automatikoa tresna laguntzaz egina.


AHTren aurkako akanpada 06 | AHT-ren Aurkako Asanblada\nHelburu hori aurrean, akanpadaren 10 egunetan zehar hainbat ekintza egingo dira: eztabaidak, tailerrak, ekintza informatiboak eta protestak, antzerki zein musika emanaldiak, mendi ibilaldiak... Topagune asanblearioa eta komunikatiboa izan nahi du akanpadak, egungo gizarte eredu suntsitzaile eta esplotatzailea zalantzan jarriko duena. Bestalde, behar-beharrezkoa iruditzen zaigu aurtengo akanpadan obren hastapenari aurre egiteko AHTren aurkako oposizioak abian jarriko dituen ekimen eta borrokabide berriei buruz denon artean eztabaidatzea. Batetik, indarren konfrontazioari begira mobilizazioak erradikalizatzeko. Eta, bestetik, ideien arloko borrokari dagokionean, oposizio hau kontzientzia kritikoa sortzeko eta egungo gizarte eta ekonomia eredua, bizimodua, produkzio eta kontsumo erak, naturarekiko harremanen galera eta herritarrek erabakietan berdintasunean parte hartzea eragozten duen sistema politiko bidegabea eztabaidagai jartzeko baliagarria izan dadin nahi dugulako. Hain zuzen, Urbinan, herri-batzarrak deituta herri galdeketa egingo dute datorren uztailaren 16an, AHTren inguruan biztanleen artean dagoen desadostasun irmoa adierazteko. Salatzen dutenez, AHTren egitasmoa era guztiz inposatzailean eta erabateko informazio-ezarekin ezarri egin diete; eta horrez gain, Eibar-Gasteiz autopistarekin batera AHTak ingurumenean eragingo lukeen erasoa beldurgarria da, lurra erabateko hondamenera eramanik. Akanpadarekin elkartasun beroena helarazi nahi diegu. Agintari desarrollistentzat, ordea, azpiegiturak negozio ikaragarria dira. Eta AHT inposatzeko apustu gogorra egin dute, ekonomia global kapitalistaren joko-taulan lehen klaseko postuetan lehiatzeko. Gauzak horrela, demagogia hutsa egiten dute gero, â€œiraunkortasunaâ€ren kontuarekin, era guztietako desmasiak zuritzeko. Hala ere, AHTren aurkako oposizio soziala emeki-emeki zabaltzen ari dela erakusi du joan den ekainean Donostian egindako manifestazio jendetsuak.\nHori denagatik, Urbinako Akanpadara biltzeko dei egiten dugu, proiektu txikitzaile hori gelditu eta desarrollismoaren eragin suntsitzaileak atzean uztea ahalbidetuko duen gizarte-bizitza orekatu eta aske bat sortzearen alde. Borroka hau autoorganizazioaren eta koordinaketaren bitartez gero eta gehiago zabaldu behar dugu!\nZuen parte-hartzea espero dugu beraz, eta baita zuek informatu eta animatuko dituzuen lagunena ere. EGITARAUA\nTOPAGUNE AUTOORGANIZATUA: AHTren aurkako akanpada topagune asanblearioa eta autogestionatua da. Bertan biltzen garen lagun guztien artean txandakatzen dira mantenimendu lanak (otorduak, gariketak...) EZ DA JARRERA SEXISTARIK ONARTUKO / NO SE ACEPTAN ACTITUDES SEXISTAS.\nHEZKUNTZA TAILERRA: Asteartetik larunbata bitarte haurrei zein helduei begirako hezkuntza sortzaile tailer bat egingo da. OGI TAILERRA: Igandean eta ostegunean egingo da Arrasateko Aranguren baserrian (Musakola auzoa) ERASKUSKETA / EXPOSICION: KONTROL SOZIALA\nJOGURRAK EGITEKO TAILERA (akanpadan zehar)\nAKANPADALEKUA: Urbina Gasteiztik 12 kilometrotara dago, Legutioko bidean URBINARA JOATEKO AUTOBUSAK â€œCONTINENTAL AUTOâ€: Gasteiz-Urbina-Durango: astelehenetik ostiralera lanegunak ( 7-9'30-12'30-13'30-15'30-18'15-20'30 / larunbata eta jaiegunak 8-12'30-16'30-20. Durango-Urbina-Gasteiz: astelehenetik ostiralera lanegunak 7'10-8'15-10'45-13'45-15-17'15-21'30 / larunbata eta jaiegunak 9'15-15-18'15-21'30. â€œLA UNIÓNâ€: astelehenetik ostiralera lanegunak (lunes a viernes laborables) Gasteiz-Urbina: 9â€“10'30â€“16'15. Bilbo-Urbina: 9'15â€“16'00. Urbina-Gasteiz: 10'10-17'20. Urbina-Bilbo: 9'20-10'40-16'25.\nâ€œPESAâ€: geldiunea Landa auzoan akanpadatk 3 km.tara: Donostia-Arrasate-Gasteiz: astelehenetik larunbatera lanegunak 8'15-17'30 / igande eta jaiegunak: 17'30. Gasteiz-Arrasate-Donostia: astelehenetik larunbatera lanegunak: 7'30-12'30-18Â´30 / igande eta jaiegunak: 9-18'30.\nBIZIKLETAN BAZATOZ:Bidegorria dago Gasteiztik INFORMAZIO GEHIAGO EDOTA PROPOSAMENAK EGITEKO:\n@mail: ahtez@sindominio.net AHTren AURKAKO ASANBLADA


TXURDINAGAKO UMEEN JARDUNALDIAK:\nAsteburu honetan, apirilak 12 eta 13 Artazuriña plazan, Txurdinagan umeen jardunaldiak egongo dira asteburu osoan zehar.\nAnimatu parte hartzen!!!\nHemen dituzue egongo direzan aktibitateak.\n11:00 Tailerrak, gargantua, intsableak, ohe elastikoak, rokodromoa...\n12:00 Funky dantzak.\n14:00 Janari popularra.\n16:30 Eskal dantzak, Oinarinak eta azkarren tailerrak.\n19:30 Txokolatada, azkarren desfilea, minidisco.\n11:30 Puxgarri tailerra, haurgunea, joku kooperatiboak.\n13:00 Jaiotzako monitoreen tailerra.\nPublicado por jaiotzaeskauttaldea en 9:56\nA San Miguel dijo...\n13 de mayo de 2014, 8:08\n28 de junio de 2014, 9:08


Film onenaren Oscar saria irabazteko lehian 10 hautagai izango dira 2010etik aurrera | Zinema | Pantaila handian\nYou are here: Home ∼ 2009 ∼ June ∼ 25 ∼ Film onenaren Oscar saria irabazteko lehian 10 hautagai izango dira 2010etik aurrera\nFilm onenaren Oscar saria irabazteko lehian 10 hautagai izango dira 2010etik aurrera\nPublished by Mikel Ezkerro on 25 June, 2009 | Leave a response\n2010etik aurrera hamar hautagai izango ditu Film onenaren Oscar sariak. Orain arte bost hautagaien artean erabakitzen zen saria. Gainerako kategorietan bost film izendatuko dira, orain arte bezala. Film onenaren saria salbuespena izango da beraz. Izendatuen kopurua igota film gehiagorengan arreta jartzea ahalbidetuko da. Izan ere, badira beste kategoria batzuetan arrakasta izan arren ia inoiz sari nagusirako hautatzen ez dituzten filmak.\nAipaturiko erabakiarekin 1920ko eta 1930eko hamarkadatan erabilitako sistemara itzuli dira, orduan ere 10 baitziren hautagaiak. 1943. urteko ekitaldia izan zen hamar finalista izan zituen azkena. Ekitaldi hartan Casablanca filmak eraman zuen Film onenaren Oscar saria. 1934 eta 1935 urteetan 12 izendatu izan ziren. Erabaki horrekin bi helburu lortu nahi ditu Akademiak: ikus-entzulearengan Oscar sarien sari banaketa ekitaldiarekiko interesa piztea eta jendea Oscarrekin identifikatzea.\nZinema akademiak zinemazaleen zenbait sektoreren kritikak jasan ditu, drama filmetan arreta jartzeagatik eta ikusle gehien hurbilarazten dituzten filmak alboratzeagatik. Horren adibide dira El caballero oscuro edota Wall-E filmak. Biek ala biek oso harrera ona izan zuten zinema-aretoetan eta oso kritika onak jaso zituzten. Hala ere, Film onenaren Oscar sarirako ez zituzten kontuan hartu.\nZifrek aurretik esandakoa baieztatzen dute. Film onenaren Oscar sarirako hautagaia zen Frost/Nixon filmak 27 milioi dolar bildu zituen aretoetan. Bien bitartean urteko film ikusiena izan zen El caballero oscuro filmak 1000 dolarretik gora bildu zituen. Argi dago oso iritzi kontrajarriak daudela zinemara joan eta sariak erabakitzen dituztenen artean. Konexio falta horrek kezka sortzen du, geroz eta ikusle gutxiagok ikusten baitute Oscar sarien sari banaketa ekitaldia.\nHurrengo ekitaldiko hautagaiak 2009ko otsailaren 2an jakingo dira eta sari banaketa ekitaldia martxoaren 7an izango da Los Angelesen.\nPosted in Etorkizuneko estreinaldiak Tagged film onenaren saria, hamar, hautagai, izendatu, Los Angeles, Oscar, sari banaketa


Iban Mayorentzat Burgosko Itzulia – Tropela.eus bloga\nBidaltzailea:Tropela Elkartea\t 2006-08-10 2006-08-11 Utzi iruzkina Iban Mayorentzat Burgosko Itzulia bidalketan\nAurten lortzen duen 3. garaipena du eta berriz ere euskal zalegoa itxaropentsu da Espainiako Vueltari begira. Igorrekoak Vueltan parte hartuko du eta faboritoen artean jarri beharko genuke. Halere, Tourrean ikusi bezala edozertarako gauza da eta lehen astean etxera joango balitz inor ez litzateke harrituko.\nEa talde laranja osoa lasterketa on bat egiteko gai den. Burgosko Itzulian taldekako sailkapena irabazi dute eta podiumean oso gustura ikusi ditugu. Zein ez da igotzen gustura podiumera?\nBidaltzailea:Tropela Elkartea 2006-08-10 2006-08-11 Hemen argitaratua:Euskaldunak\nEuskal Herriko bigarren proba handia


erabili.eus/ Komatxo artean\nHemen zaude: Sarrera » Sare-aldizkariak » Iritzi-muinetik » Komatxo artean\n2006-05-10 / 07:00 / Ibon Sarasola HIZKUNTZA\nLehengo egunean, euskal elkarte baten agerkarian "komatxo artean" esapidea ikusi nuen. Ez zen lehen aldia, jakina. Baina beti harritu nau zer dela eta esaten zaien "komatxo" komen tamaina ber-bereko diren zer horiei. Kontua areago aldrebesten da ikustean orobat "komatxo" erabiltzen dutela batzuek angelu moduko bikoitzak izendatzeko.\nFrantsesez ez dago horrelakorik, bi ikur mota horiei guillemets esaten zaie. Ezta ingelesez ere: ingelesez quotations marks dira.\nIparraldekoen artean, Hegoaldeko oraingo hainbatek baino errespetu handiagoz erabiltzen baitute jeneralean hizkuntza, ez dut inoiz gillemetak edo antzekorik ikusi. Ezta hiztegietan ere: horietan kako, mako agertzen da batez ere. Hegoaldekoetan P. Mujikarenak kakotx ematen du.\nArgi dago, alde batetik, bai kako-k eta bai mako-k adiera aski finkatuak dituztela, eta bestetik adiera horien izaeragatik beragatik nekez egokitu litzaikeela "komatxo"en adiera berria; kakotx askozaz ere gutxiago erabiltzen da, baina lausoegia da, agian, adiera hori hartzeko.\nEta erdal hitz bat klonatzekotan, nik ingelesezkoa klonatuko nuke dudarik gabe, eta aipu markak proposatuko: aipu markak ez da gillemetak bezala bitxia gertatzen, eta ez da aldrebesa eta arbitrarioa komatxoen gisa. Gainera, ongi egokitzen da harridura marka, galdera marka sailean. Eta aipu markak bereizteko, bakunak markatuko nituzke, ingelesaren bidetik orain ere, aipu marka bakunak erabiliaz ikur banakoak direnak adierazteko, eta aipu markak baliatuz, besterik gabe, bina ikurrekoak izendatzeko.\nBide batez, iruzkin bat egin nahi nuke kiroltasunez artikulua dela-eta Antton Elosegik idatzi zuenari buruz. Ez dut lehenago idazterik izan, gaixoaldi bat dela medio, eta, beldur naiz dagokion lekuan erantzuten badiot Anttonek berak ere ez duela irakurriko.\nEsan dezadan lehenik Elosegirena dela, hain zuzen, artikulu bat idazten dudanean eragin nahi dudan erantzun mota. Kontu pare bat, dena dela:\na) Iruditzen zait legelari lanbideak lausotu diola Elosegiri bista gizalege-ko -lege-ri buruz diharduenean. Bi hitzetan esateko, uste dut hurbilago dagoela gizalege-ko -lege hori afari-lege-ko lege-tik, berak aipatzen dituen lege guztietatik baino.\nb) Lurraldetasun hitzak, Euskal Herria lurraldea da –lurralde bereizia, esan beharrik ez dago– esapidea du, nire ustez, azpian. Hortaz, xake jokoaren kiroltasunaz eztabaidatu zuten esaldiko kiroltasun-aren kidea da, ez kiroltasunez jokatu zuten eta kidekoena.\nEta delako artikulua idatzi aurretik pare bat euskaldun petori –aipu marken artean– galdetu nien kiroltasun hitzaz; biei itxuragabea iruditzen zaie kiroltasunez jokatu zuten bezalako esaldietan.\n2006-05-10 / 11:53 / Txomin Peillen\nEz dakit erantzun nizun baina frantsesez ezpada *sportité hitzik, kiroltasun antzeko hitza badago sportivité, hots itzultzekotan kirolaritasuna.\nIparraldean parnethèse: kako/gako eta guillemets kakotx, zurekin ados.\n2006-05-11 / 09:24 / Alfontso Mujika\nZilegi du, noski, Ibon Sarasolak harritzea "komatxo" hitza ikusten duenean, eta zilegia eta osasungarria da, nola ez, proposamenak egitea.\nBaina ni harritu egin naiz Ibon Sarasolarena irakurri dudanean, "komatxo" hitzaren nondik norakoaz aritzean ez baitu aipatu datu bat, nire ustez erabakigarria eta aipatu gabe ezin utz daitekeena:\n"komatxo" hitza Euskaltzaindiak erabaki du, hau da, Hiztegi Batuan agertzen den hitza da (eta, bestalde, "kakotx hobe koma" dio Hiztegi Batuak).\nEz dakit erabaki hori hartu zenean zer eztabaidatu zuten edo ez zuten euskaltzainek, eta ez dakit Ibon Sarasolak zerbait esan ote zuen orduan, ezta Iparraldeko euskaltzainek zer esan zuten ere (Ibonek, bere artikuluxkan, ez digu argitzen nola esaten duten Iparraldekoek; eta berak, datu asko baititu, hori ez badaki, uste izatekoa da ez dela datu askorik izango inon). Nolanahi ere, zerbait esan edo eztabaidatu bazen edo ez bazen ere, kontua da Euskaltzaindiak "komatxo" onetsi eta erabaki duela euskara baturako.\nNik ere ez dakit zer erabiltzen duten Iparraldekoek, baina, Hegoaldean, datuek erakusten dute aski zabaldua dagoela "komatxo" hitzaren erabilera. Adibidez, idazle hauek erabili dute beren liburuetan (Ereduzko prosa):\nIñaki Segurola, Bernardo Atxaga, Itziar Laka, Patxi Zubizarreta, Joxerra Garzia, Aingeru Epaltza, Joxemari Urteaga, Hasier Etxeberria, Santi Iruretagoiena (eta Patxi Altunak "kako artean" erabili zuen).\nEta, horiek baino lehenago ere, hainbat aldiz erabili da, azken 20 urteotan behintzat, hala nola Euskaldunon Egunkariaren Estilo liburuan bertan, XX. mendeko corpus estatistikoan ikus daitekeenez. Eta, erabilera kuantitatiboari eta kualitatiboari dagokionez, Googlek hainbat datu ematen dizkigu. Adibidez:\nMila agerralditik gora dituela "komatxo" hitzak Interneten.\nEuskaltzaindiak berak, Hiztegi Batuaren argibideetan beretan, honela idatzi duela: «Adiera bakoitza ezaugarritzeko, definizio xumeez eta hitz adierazgarriez baliatu gara: definizioak KOMATXO ARTEAN eta adierazgarriak parentesi artean eman ditugu» (letra larriak nik jarri ditut).\nKomatxo artean izeneko literatura-irratsaioa izan dela Herri Irratian, Euskal Idazleen Elkartearen zuzendaritzapean.\nEta "komatxo artean" erabiltzen duela IVAPek bere Administrazioa euskaraz aldizkarian; edo Senez itzultzaileen aldizkarian hala agertu dela, edo Berria egunkarian hainbat aldiz, Elhuyaren, Argian, HABEn, EHUren Azpidazkin (euskaraz lan egiten laguntzeko tresna), UEUren Uztaro aldizkarian eta hainbat aldizkari ofizialetan.\nHitz bat finkatutzat noiz jo behar den, horra hor eztabaidagai polita. Hiztegigileak zer egin behar du, hizkuntza asmatu edo hiztunek erabiltzen dutena jaso? Galdera aproposa beste eztabaida baterako. Eta gaztelaniatik klonatutako hitzak onargarri bihurtzen noiz hasten diren ere oso eztabaidagai interesgarria da, zalantzarik gabe.\nNi ere harritu naiz\n2006-05-13 / 10:03 / Ibon Sarasola\nNi ere harritu naiz, Mujika adiskidearen bitartez jakin dudanean komatxo Hiztegi Batuan dagoela, eta, antza denez, ez naiz Euskaltzaindian harritu den bakarra.\nDena dela, argi dago lapsus bat dela, ez baititu Hitegi Batua ontzeko arauak betetzen: ez dago tradizioan eta ez du erdaratiko hitzen minimoa betetzen. Eta ez du Heg. marka, horrelako hitzak nahitaezkoa dutena: horrek berak garbi adierazten du kontrolei itzuri eginik sartu den hitz bat dela komatxo delakoa. Ez da horrelako bakarra Hiztegi Batuan.\nDena dela, komatxo agertzeak ez du esan nahi besterik ezin proposa daitekeenik. Hortxe dugu gaztelaniaz, idazkeraren mundutik atera gabe, cursiva hitza, bastardilla Espainol Akademiaren hiztegian egonagatik bere bidea egin duena, eta zaharrari nagusitu zaiona, antza.\nIldo beretik, ez da ahaztu behar Hiztegi Batuan komatxo agertzeak ez duela inor behartzen hitz hori erabiltzera. Eta -ohar bedi irakurlea Mujikaren lekukotasunen artean ez dagoela bakar bar Iparraldekoa- nik Euskal Herri osorako balio duen hitz bat proposatzen dut, besterik gabe; eta erdaraz cursivak izan duen arrakasta opa diet aipu markei.


Bachy - Wikipedia, entziklopedia askea.\n50°33′01″N 3°15′36″E / 50.5503°N 3.26°E / 50.5503; 3.2650°33′01″N 3°15′36″E / 50.5503°N 3.26°E / 50.5503; 3.26\nWannehain, Bourghelles, Cobrieux, Mouchin eta Tournai\n1.791 (2019ko urtarrilaren 1a)\n872 (%48.7) 830 (%46.3)\nBachy Frantziako udalerria da, Nord departamenduan dagoena, Frantzia Garaia eskualdean. 2013an 1.411 biztanle zituen.\nLa Mairie (Foto:Serge Ottaviani)\n2007an Bachy udalerrian erroldatutako biztanleak 1.411 ziren. Familiak 489 ziren, horien artean 105 pertsona bakarrekoak ziren (28 bakarrik bizi ziren gizonak eta 77 bakarrik bizi ziren emakumeak), 125 seme-alabarik gabeko familiak ziren, 239 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 522 etxebizitza zeuden, 500 familiaren etxebizitza nagusia ziren, 7 bigarren erresidentzia ziren eta 15 hutsik zeuden. 508 etxeak ziren eta 13 apartamentuak ziren. 500 etxebizitza nagusietatik 415 bere jabearen bizilekua ziren, 77 alokairuan okupaturik zeuden eta 8 doan lagata zeuden; 16 etxek bi gela zituzten, 42 etxek hiru zituzten, 92 etxek lau zituzten eta 349 etxek bost zituzten. 432 etxek euren parking plaza propioa zuten azpian. 178 etxetan ibilgailu bat zegoen eta 273 etxetan bat baino gehiago zituzten.\nBachy udalerriko biztanleria-piramidea 2009an .\n2007an lan egiteko adina zuten pertsonak 924 ziren, horien artean 664 aktiboak ziren eta 260 inaktiboak ziren. 664 pertsona aktiboetatik 619 lanean zeuden (343 gizon eta 276 emakume) eta 45 langabezian zeuden (27 gizon eta 18 emakume). 260 pertsona inaktiboetatik 65 erretiraturik zeuden, 128 ikasten zeuden eta 67 "bestelako inaktibo" gisa sailkaturik zeuden.\n2009an Bachy udalerrian 512 unitate fiskal zeuden, 1.423,5 pertsonek osaturik. Pertsona bakoitzeko diru-sarrera fiskalaren mediana urteko 21.858 euro zen.\n2007an zeuden 32 komertzioetatik, 1 janari enpresa zen, 3 bestelako produktu industrialen fabrikazioko enpresak ziren, 7 eraikuntza enpresak ziren, 6 ibilgailuen saltze eta konpontze enpresak ziren, 3 garraio enpresak ziren, 1 ostalaritza eta jatetxe enpresa zen, 4 informazio eta komunikazio enpresak ziren, 4 higiezinen enpresak ziren, 1 zerbitzu enpresa zen eta 2 administrazio publikoko enpresak ziren.\n2009an zeuden norbanakoentzako 6 zerbitzu publikoetatik, 1 posta bulegoa zen, 2 zurginak, 2 iturginak eta 1 argiketaria.\n2000. urtean Bachy udalerrian 9 nekazaritza-ustiategi zeuden, 210 hektarea erabiltzen.\nWannehain (1,6 km)\nCysoing (3,6 km)\nMouchin (4,6 km)\nCamphin-en-Pévèle (4,6 km)\nLouvil (4,7 km)\nBNF: 15266618m (data)


Primiziak – Gizapedia\nPrimiziak edo hasikinak ehizak, uztak edo abereek emandako lehen etekinak dira, hainbat erlijio monoteista nahiz politeistetan Jainkoari ematen zaizkionak ofrenda edo eskaintza moduan. Erdi Aroan, elizari ordaindu beharreko zerga izan zen, hamarrenarekin batera.\nHedaduraz, primizia albiste baten lehen berria adierazteko ere erabltzen da.\nHamarrena Biblian jaso eta agintzen den zerga edo dohaintza da jatorrian, sinestunek Jainkoari (sakrifizioen bitartez), apaizei edo elizari ordaindu beharrekoa. Literalki eta zehazki, ekoizpenaren, irabazien edo ondarearen 1/10…


Lesakako Udala » Kontratazio eta Lan-eskeintza Publikoa\nFaktura Elektronikoa\tLesaka eguraldia\tLan eskaintza – bi langileen kontratazioa – Bi peoien kontratazioa\nLesakako Udalak bi langile kontratatu nahi ditu ekintza hau egiteko: “Natur guneetan eta hiriko espazioetan mantentze lanak egiteko”. 6.Bi peoien kontratazioa 5. Azken emaitzak 4. Frogaren emaitzak (psikoteknikoa) eta froga praktikoaren data 3. Froga orokorraren emaitzak eta froga psikoteknikoaren data 2. Frogaren emaitzak (euskara froga) eta hurrengo frogaren data 1. Zuzenketa – aurkeztuen zerrenda eta irakurri gehiago\nLesakako Udal Musika Eskolan klaseak emateko kontratua\n2016-2017 ikasturterako Tobera Musiak Iharduerak S.L.L. enpresari esleitu zaio kontratua. Esleipenaren ebazpena >>>\nBiomasa – Berogailurako erregaia hornitzea eta ekipoen mantenimendurako kontratua – iragarkia\nHornidura eta asistentzia kontratua. Adjudikazioa >>> Oharra >>> Baldintza administratiboen plegua Kontratazio atariko iragarkia\nNafarroako Gobernuak argitaratu da Kontratazio Atarian liburutegia Harriondoan jartzeko behar diren altzariak hornitzeko leihaketa. Kontratazio atarirako lotura >>>\nOfizial administrari baten kontratazioa: Behin betiko emaitzak – Lan poltsa\nLesakako Udalak bitarteko izaera izanen duen kontratu bat egin nahi du ofizial administrari batentzat (C mailaren baliokidea), funtzionario batek eskatu duen eszedentziak irauten duen artean edo lanpostu hori finko izaerarekin betetzeko hautespen-probak egin arte. Ofizial Administrarien lan-poltsa: Ebazpena Behin betiko zerrenda eta izendapena: BehinBetikoZerrenda Informatika probaren emaitzak eta behin behineko zerrenda: Behin-behineko-zerrenda Proba psikoteknikoaren emaitzak irakurri gehiago\nHerriko Etxea eta bertze udal eraikinen garbiketa zerbitzua\nHerriko Etxea eta bertze udal eraikinen garbiketa zerbitzuaren kontratua adjudikatzeko proposamenak aurkezteko epea ireki da Bandoa Baldintza pleguak\nOihan aprobetxamenduak – 4 loteen behin betiko adjudikazioa\nKontratazio mahaia bildurik, behin betiko adjudikazioa erabaki dute. Esleipenaren ebazpena >>> Kontratazio ataria>>>\nZergadunen egutegia 2016\nArgitaratu da zergadunen egutegia 2016 – Jakin ezazu noiz tokatzen zaizkigun zergak ordaintzea Zergadunen egutegia 2016>>>\nBerdeguneen Mantenimendu – kontratuaren esleipena\nLesakako berdeguneen kontserbazio eta mantenimendu lanak, John Tellechea Mayo-ri esleitu zaio. Esleipena\nOihan aprobetxamenduak: Udalak 4 lote atera ditu\nLau oihan loteren enkantea atera du udalak: Zumarra parajean, intsignis pinua Piperrola, Zumarra eta Domiko Zelai parajeetan laritzio pinua eta alertzea San Anton parajean intsignis pinua, haritz amerikarra eta gaztainondoa Arditurri eta San Anton parajeeetan Alertzea Informazio gehiago>>>\nBehin-behineko lan poltsa: Behin betiko emaitzak\nLesakako Udalak bi langile kontratatu nahi ditu natur guneetan eta hiriko espazioetan mantentze lanak egiteko. Emaitzak eta behin betiko puntuazioa Emaitzak>>> Azterketa psikoteknikoa eta praktikoa: Maiatzaren 22an, ortziralean, goizeko 09:30etan proba psikoteknikoa Lesakako Herriko Etxean. Maiatzaren 22an, ortziralean, goizeko 11:15etan proba praktikoa Leskakako Herriko Etxean Oharra: ariketa praktikoa egiteko norberak bere lanerako erropa ekarri behar irakurri gehiago\nErortza bat konpontzeko kontratuaren esleipena\nIgantziko bidean izandako lur erortza konpontzeko lanak Excavaciones Mikel Ubiria S.L.ri adjudikatu zaizkio. Lanen esleipena\nFamilia langileen ordezkapenetarako lan poltsa\nBortzirietako Gizarte Zerbitzuen Mankomunitateak familia langileen lan-poltsa osatu nahi du etxez etxeko zerbitzuan ordezkapenak egiteko. Ikusi eskaintza\nUdalekuetako begiraleen lan poltsa (Euskara Mankomunitatea)\nBortzirietako Euskara Mankomunitateak udaleku irekiak antolatzen ditu urtero, eta horietan hainbat begiralek egiten dute lan. Mankomunitateak lan poltsa osatuko du udaleku horietan aritu behar diren begiraleak kontratatu ahal izateko. Izen ematea 2015eko maiatzaren 20ko 12:00ak baino lehen egin behar da, Bortzirietako Euskara Mankomunitateko bulegoan. Ikusi deialdia eta eskaintza hemen\nMusika eskolako klaseak emateko deialdia\n2015/2016 Ikasturteko musika eskolako klaseak emateko deialdia ireki da. Info gehiago baldintza_pleguak\nErortza batzuk konpontzeko kontratuaren esleipena\nMartxoan izandako euriteengatik izandako hainbat lur erortza konpontzeko lanak Excavaciones Jabier Alzugarai S.L.U.ri adjudikatu zaizkio. Lanen esleipena\nNeumáticos Soledaden lan-eskaintza\nAlkaiagako Neumaticos Soledad enpresak lan eskeintza bat bidali digu Eskeintza\nAndra-Mari Zahar Etxeko lan poltsa berria – Behin behineko emaitzak\nHemen dituzu Behin behineko zerrendak: Erizainak Sukaldariak Zaintzaileak Erreklamaziorik egin nahi baduzu: Lesakako Herriko Etxeko Bulegoan idatziz aurkeztu beharko duzu. Epea: Abuztuaren 31 baino lehen. Zure espedientea kontsultatu nahi baduzu: Doneztebeko enplegu bulegora deitu Maxekin txanda eskatzeko: 948 450 309. Kontutan izan Max abuztuaren 28tik 31era bakarrik egonen dela bulegoan.\nLesakako Andra Mari Zahar-Etxeko ordezkapenetarako lan poltsa berria\nOrdezkapenak egiteko lan poltsa berria irekitzen da: Erizaintza, sukaldaria eta Zaintzaileak Deialdia NON AURKEZTU: Doneztebeko Enplegu Zerbitzuko bulegoetan – Leitzako errepidea, 1 – DONEZTEBE – Telefonoa: 948450309 EPEA: UZTAILAREN 17 ARTE, ORTZEGUNA\nAndra-Mari Zahar etxeko lan poltsa: Behin Betiko zerrendak\nAndra-Mari Zahar Etxeko patronatuak Zaintzaile eta laguntzaileen lan poltsako behin betiko zerrenda argitaratu da Behin betiko zerrenda Bertze dokumentu batzuk: Behin behineko zerrenda Araudia\nLesakako Udal Igerilekuak – Sorosle lanpostu deialdia


DonostiaEuskaraz.eus - Kurrin-kurrun vitae. Maisu baten ikarak eta ostikadak\nGarzia, JoxerraAlberdania, 2004 Kronika\nIkasle zein irakasle, ibili naizen leku guztiek utzi didate beren arrastoa. Arrasto horietako batzuk hezur muinetan sartuta daramatzat, noiz isil noiz kurrinka, aldian aldiko aldartearen arabera. Beste batzuk axalagoak dira. Badira kontu barregarriak eta badira negargarriak ere, eta ez da beti erraza izaten batzuk eta besteak bereizten.\nEz dut inortxo ere leziatu nahi liburu honen bidez. Hezkuntza —oraingoa zein garai batekoa— kezka biziz bizi duen maisu baten aitorpena besterik ez da, funtsean, liburua.\nLiburu honetan aurkituko duzuna ez da, beraz, Mundua, nik neure diskursoaz eraiki dudan mundutxoa baizik. Eta, nire mundutxo horretan sartzen bazara, hor ezagutuko dituzu nire ametsak eta lainezak, damuak eta mamuak, merituak eta delituak, ikarak eta ostikadak... Curriculum seriorik ez, kurrin-kurruna baizik.\nBehin, gure semeak hamahiru bat urte zituela, seme-alaben heziketan gurasook dugun erantzukizunaz solasean ari ginen, taberna batean, hainbat guraso.\nHeziketaren ardura osoa ez da eskolaren esku utzi behar, horretan bat gentozen denok. Heziketa zentzu zabalean hartu behar da, hori ere denok onartzen ginuen, heziketa ez baita mugatzen hizkuntza, matematika, historia eta ohiko ikasgaietara.\nHorrelakoetan sarri gertatzen denez, adarrik adar jauzika dabiltzan tximinoen tankera hartu zuen gure solasak, eta, halako batean, ama batek berea bota zuen:\n—Zuek zarete, zuek, inozoak! Zer uste duzue, gure seme-alabek ez dutela erretzen? Ai, inuxenteak!\nInork ez du inozo eta inuxente izan nahi, eta purrustan hasi gintzaizkion halakotzat hartzen gintuen ama horri geure arrazoiak azaltzen, elkarri txanda emateko ere betarik gabe.\nHona hemen han entzun ziren arrazoi haietako batzuk. Ez da zail igartzen nolako gurasoa dagokion arrazoi bakoitzari.\n—Ba nik seguru dakit gureak ez duela erretzen, den-dena kontatzen digu eta.\n—Mutilak beharbada bai, hasita egongo dira, baina neskak ez, horretan zentzuzkoagoak izan gara beti neskok.\n—Seme edo alabarekin aski denbora ematen ez baduzu, orduan baliteke oharkabean pasatzea, baina gure kasuan ez dut uste posible denik. Erretzen balu, igarri genion honezkero.\nArrazoi purrustada hartatik ez nuen nik ezer garbirik atera, eta jakin-minez geratu nintzen.\nHandik hurrena, gure semearen gelako neskak ikusi nituen, Antiguako frontoi inguruan, korruan eserita. Joan ez joan egon nintzen denbora pixka batean, baina azkenerako hurbildu nintzaien:\n—Aizue, barkatu! Galdera bat egin behar dizuet, baina nahi ez baduzue ez erantzun. Aurreko batean eztabaidan aritu ginen guraso batzuk, eta jakin nahi nuke zuek erretzen duzuen edo ez.\nElkarri begira geratu ziren neskak, ustekabean harrapatuta, eta ez da harritzekoa ere. Harritu, harritu, ordea, neu egin nintzen, nesketako batek, ilegorria bera, eman zidan erantzunaz:\n—Nik aspaldi utzi nion erretzeari.


Ispilu desolatuen jokoa. Noticias de Gipuzkoa\nIspilu desolatuen jokoa\nIGOR ESTANKONA - 2018(e)ko apirilaren 12a, osteguna - 13:52etan eguneratua\nMUNDUKO Poesia Kaieren bildumara iritsi behar zuen Ezra Poundek. Luigi Anselmik prestatu du poetari dagokion liburuxka, derrigor irakurri beharrekoa. Esate bat da, noski, derrigor irakurri behar dela Pound, baina Ameriketako Estatu Batuetako poesia modernoa eta bere izena loturik doaz. Ate asko ireki zituen Ezra Poundek, klasikoetatik edanez berregiteko garai berri baterako poesia. Beñat Sarasolak hala azaltzen du antologiatxo honen hitzaurrean: “Pounden obra irakurrita, bistakoa da berritasuna eta tradizioa ez direla zertan kontzeptu kontrajarriak izan;alderantziz, biak hertsiki loturik egon daitezke, halako moldez non, berritasuna tradizioa ulertzeko modu berri bat baino ez den. Ikustea besterik ez dugu zenbat erreferentzia tradiziozko aurki daitezke Pounden poesian. Ondare poetiko greko-latindarra aldean du beti, hainbesteraino ezen ugariak baitira erabiltzen dituen latinezko esamolde eta hitzak (poemen titulu direnak sarri). Halaber, trobadoreen poesiaren (Provincia Deserta poema ederra) eta Errenazimentuko poesiaren (Dante) arrastoa ez da nolanahikoa”.\nEzra Pound jo zuten antiamerikartzat, faxismoaren korporatibismoa defendatzeagatik. Ameriketako Estatu Batuak maitatu ahala gorrotatu zuen bertako gobernua. Zorotzat hartu zuten, nahasketaritzat. Bere herrialdean ez zekiten garbi zer egin berarekin: edo sari literario bat eman, edo gerra krimenengatik espetxeratu. Italian hartu zuen babes, ideia duda-mudazkoen herrialde suzkoan. Halakoxe tenperamentua zeukan, intentsuki bizi izan zituen eztabaida politiko eta literario guztiak: “Arretaz behatzen diedanean txakurren ohitura bitxiei, / Deliberatu beharra daukat / Gizakia nagusitzen zaiela beste animaliei. // Gizakien ohitura bitxiei behatzen diedanean/ Aitortu behar dut, adiskide, txunditurik nagoela erabat”.\nPoesia poesiaren gainean egitearen maisua izan zen Pound. Beti delikatua, beti oreka grekoaren paradigma, Japoniatik Peloponesora –eta are, Erromara edo Probentzara– doan arku poetiko miragarria berridatzi zuen, berdetu zituen betiko eiteak: “Aurpegi horiek jendetzaren artean agertzea:/ Petaloak adaxka beltz, heze batean”. Horregatik liburu hau hartzea da sinpletasunari buruzko tesi bat hartzea bezala, objektibitatearen eta hitz zehatzaren adibide. Perifrasirako ere, Poundek bati dauka biderik motzena eta eraginkorrena aukeratzeko gaitasun txundigarria: “Ezar nazazue edozein lanbidetan, / Idazle lanbide malapartatu honetan salbu, / non eta burmuinak erabili behar baitira tai / gabean”. Poundek konpondu zuen arazoa formaren arazo betierekoa da. Liburu honetako poemak irakurriz konturatu naiz nahikoa malgua dela mezuari leku egiteko, eta nahikoa estua beharrezkoa ez dena kanpo uzteko. Metrikarekin zein gabe, bakoitzak bere buruari jartzen dio diziplina. Elioten apotegma: “Ezein bertso ez da libre, lan on bat egin gura duenarentzat”.\nTradizioaren hizkuntza da Pounden poesian modernitatearen berbakera berria. Entziklopedia bezain sakona da bere jakintza, baina umearean –lehen poetaren– xalotasunarekin idatziak dirudite zenbait pieza minimalista. Pounden poesiak dardara egiten du Luigi Anselmiren itzulpen bikainean, eta dardara hori ez dakizu den hosto batena, edo ispiluan islatutako hosto batena.


Txokolatea, desagertzeko bidean — Gaztezulo\nTxokolatea, desagertzeko bidean Irudikatzen al duzu txokolaterik gabeko mundua? Uste duzuna baino lehenago gertatu daiteke. https://www.gaztezulo.eus/albisteak/txokolatea-desagertzeko-bidean https://www.gaztezulo.eus/albisteak/txokolatea-desagertzeko-bidean/@@download/image/nutella_gaztezulo.jpg\nIrudikatzen al duzu txokolaterik gabeko mundua? Uste duzuna baino lehenago gertatu daiteke.\nTxokolaterik gabe bizitzeko prest? Daily Mail medioaren arabera, 2020. urtean kakao haziak amaitu egingo dira. Arrazoia? Dirudienez, Asian izugarri igo da txokolatearekiko zaletasuna, eta horrek, arriskuan jarri du kakaoaren produkzioa.\nEskaera izugarri igo denez, arriskuan dago txokolatearen ekoizpena. Ondorioz, produktu honen prezioa nabarmen igo da azken urtean, eta hasi dugun urtean oraindik ere gehiago garestituko da.\nPrezioaren igoera ez da arazo bakarra; kakao landaketetan nabarmen handitu da ekoizpena, jasangarritasuna arriskuan ipiniz. Ondorioz, baliteke 2040. urtean txokolatea erabat desagertzea. Txokolaterik gabe bizitzeko prest?


naiz: hedabidea zara - Zazpi urte eta gero, tropelera itzuliko da Euskaltel-Euskadi\nEuskal txirrindularitzaren ikur nagusia bilakatu zen kolore laranja mende hasieran. Eta kolpe gogorra suposatu zuen 2013 urte amaieran Euskaltelek babesletza etetea. Gaur itzulera iragarri du, berriz ere Euskadi Fundazioaren eskutik. Hemen aurreko ibilbide oparoak utzi zituen irudietako batzuk.\nBingern Fernandez, 1999ko Itzulian. (Andoni CANELLADA / FOKU)\n2000. urtean, dagoeneko laranjaz, Iñigo Chaurreau. (Juan Carlos RUIZ / FOKU)\nTourrean lehen garaipena, Roberto Laisekaren eskutik. (ORBEA)\nIban Mayo izan zen 2003 urteko Itzuliko indartsuena. (Juan Carlos RUIZ / FOKU)\nEtxeko lasterketa etxean utzi zuen Mayok. (Andoni CANELLADA / FOKU)\nRoberto Laiseka gailendu zen Euskal Bizikletako bosgarren etapan. (Gari GARAIALDE / FOKU)\nLance Armstrong gainditu zuen Alpe d'Huezen Iban Mayok. (AFP)\nDavid Herrero bizkaitarra, 2005eko Laudioko sari nagusian. (Jon HERNAEZ / FOKU)\nSamuel Sanchez, garaile 2006ko itzulian. (Jagoba MANTEROLA / FOKU)\nMailotarekin ere altxa zituen besoak Samuelek. (Jagoba MANTEROLA / FOKU)\nIgor Anton, morroitza lanetan. (Jagoba MANTEROLA / FOKU)\nOhikoa bihurtu zen 2007an Aitor Hernandez ihesean ikustea. (Raul BOGAJO / FOKU)\nTourrean, Pirinioak laranjaz jantzi zituzten zaletuek urte askotan zehar. Irudian, Aubisque 2007an. (Jagoba MANTEROLA / FOKU)\nMarea laranja, Aubisquen. (Jagoba MANTEROLA / FOKU)\nZaleak, Aubisquen gora. (Jagoba MANTEROLA / FOKU)\nGorka Verdugo etxarriarra, Aubisquen euskal zaletuen oihu artean. (Jagoba MANTEROLA / FOKU)\nEgoi Martinez, Aiako paretan, Euskal Herriko Itzulian. (Jon HERNAEZ / FOKU)\nEgoi Martinez eta Haimar Zubeldia, tropel buruan Aspinen gora. (Gotzon ARANBURU / FOKU)\nKoldo Fernandez de Larrea esprinterra, Euskal Bizikletan 2008an. (Andoni CANELLADA / FOKU)\nKoldo Landaluze, ihesaldietako beste ohiko protagonista bat. (Jon HERNAEZ / FOKU)\nSamuel Sanchez, 2009ko Itzulian. (Luis JAUREGIALTZO / FOKU)\nMemorian gordetako beste egunetako bat. Igor Anton, nagusi Zoncolanen, 2011an. (ORBEA)\nBehintzat mende honetan, Giroak izan duen etaparik gogorrena bereganatu zuen Mikel Nievek. (AFP)\nVerdugo eta Anton, 2011ko Vueltan Euskal Herrian sartzen. (Jon HERNAEZ / FOKU)\nIgor Anton Bilboko kaleetan, Vueltako etapan, garaile 2011an. (Jon HERNAEZ / FOKU)\nMikel Astarloza, 2013an, Lizarrako Indurain sarian. (Iñigo URIZ / FOKU)\nJuanjo Oroz nafarra, ohi bezala, lanean. (Iñigo URIZ / FOKU)\nAstarloza, eroriko baten ostean. (Joel SAGET / AFP)\nArrateko ohiko irudia, Samuel garaile. (Jon HERNAEZ / FOKU)\nLes flammes détruisent la forêt de Chiberta


Euskadiko Openeko lehenengo proba Aramaion jokatuko dute, domekan - Aramaio - Goiena.eus\nEuskadiko Openeko lehenengo proba Aramaion jokatuko dute, domekan\nArantzazu Ezkibel Galdos 2015-03-13 09:26\nEuskadiko Openak zazpi proba izango ditu; bada, lehenengoa domekan jokatuko dute, Aramaion. 11:00etan hasiko da lasterketa. 5,5 kilometroko ibilbideari hainbat itzuli egin beharko dizkiote. Elite, master 30 eta 23 urtez azpikoek bost itzuli egin beharko dituzte; master 40, 50 eta 60, emakumeek eta gazteek, hiru itzuli; eta kadete neska eta mutilek, berriz, bi itzuli. Probak 179 metroko desnibela izango du, guztira.\n"Azkoagan izango da irteera puntua, pilaketarik egon ez dadin eta tropela luza dadin; ondorengo ibilbide osoa eta helmuga Barajuenen egingo dute", dio Martin Arriolabengoa antolatzaileak. 5,5 kilometroko ibilbidea prestatu dute antolatzaileek. Ibilbidea ohikoa izango den arren, azkeneko partean aldaketa txiki bat izango du: "Azkeneko metroetan pinudi batetik pasa beharko dute, eta aldapan gora iritsiko dira helmugara ziklistak", azaldu du. Modu horretan lasterketa "ikusgarriagoa" izango dela uste dute antolatzaileek. Hala ere, eguraldiak eragina izango du ikusgarritasunean.\nHainbat itzuli egingo dituzte\n5,5 kilometroko ibilbideari hainbat itzuli egin beharko dizkiote. Elite, master 30 eta 23 urtez azpikoek bost itzuli egin beharko dituzte; master 40, 50 eta 60, emakumeek eta gazteek, hiru itzuli; eta kadete neska eta mutilek, berriz, bi itzuli.\nProbak 179 metroko desnibela izango du, guztira. Arriolabengoak adierazi du ibilbidean zehar hainbat postu egongo direla edatekoarekin; lasterketaren amaieran, aldiz, edana eta jana izango dute parte-hartzaileek. Aste bukaera berean beste lasterketa batzuk ere egongo direnez, antolatzaileek ezin dute ziurtatu zenbat parte-hartzaile egongo diren Aramaion.\nEgunean bertan izena eman\nIzena aurrez ematea komeni da, federazioaren web atarian. Hala ere, egunean bertan, 10:30ak arte izena emateko aukera egongo da, doan. Lasterketan parte hartzeko, beharrezkoa da lehiaketetan federatuta egotea.\nHainbat aramaioarrek parte hartuko dute lasterketan: master 30 sailean, maila bikaina erakusten dabilen Ander Bengoa lehiatuko da; Bengoaz gain, Zigor Urainek, Iker Beitiak eta Julen Axpek ere parte hartuko dute proban. Proba nagusiaren aurretik, infantilendako probak egingo dituzte –ez dira ofizialak–. Infantil maila horretan herriko gaztetxoak ere egongo dira.